text:
Tryggur sigur á argjamonnum
1. lið26-05-2013 - Helgi Nielsen
Effodeildin, 11. umfar: HB - AB 5-1 (2-0)
Dagsins grannauppgerð móti AB gjørdist ongantíð spennandi. Til tess er munurin á liðunum ov stórur. Tá tað er sagt, so vóru argjamenn ikki púrasta fyri ongum og komu eisini til nakrar møguleikar í dystinum.
Greitt var undan dystinum, at neyðugt var við broytingum í miðverjuni, nú Jóhan T. Davidsen var leikbannaður. Tí fekk ungi Pál Mohr Joensen møguleikan at spæla undir liðini á Gunnar Haraldsen í dag, og tað kom hann væl frá. Ein onnur broyting var tann, at Bárður Olsen byrjaði inni, meðan Kristin sat á beinkinum.
Okkara vóru stórfavorittar undan dystinum, men tað tóku argjamenn ikki so tungt. Teir løgdu hart út og royndu at trýsta okkara spælarar høgt. Hetta eydnaðist lutfalsliga væl hjá teimum eina løtu, og teir fingu eisini onkran líkinda møguleika, tó uttan at tað gjørdist heilt vandamikið. At AB stóð høgt gjørdi sjálvsagt, at okkara fingu møguleikar við rennibóltum.
Hjá HB var týðiligt at nýtilnevndi landsliðsleikarin hjá okkum, Heini Vatnsdal, ætlaði sær mál í dag. Hann var fleiri ferðir framvið, og hóast hann kiksaði fyrstu ferðina í góðari støðu, so helt hann áfram. Tað gav úrslit í 19. minutti, tá Heini verður spældur fríur og einsamallur við Símun Rógva skoraði hann trygt til 1-0. Undan hesum høvdu vit havt góðan frísparksmøguleika, sum Alex sendi beint omanfyri málið.
Í 32. minutti er Heini aftur uppá spæl. AB stendur høgt, og Christian sendir Heina avstað við góðum rennibólti. Heini er aftur hesuferð einsamallur við Símun Rógva og setir bóltin í málið til 2-0, sum eisini var hálvleiksstøðan. Vit høvdu onkrar heilt góðar møguleikar afturat, men fingu ikki bóltin inn um strikuna.
Gongdin var tann sama í seinna hálvleiki. Okkara vildu hava fleiri mál, og í 53. minutti lukkaðist tað. Dagsins maður, Heini Vatnsdal, rekur við bóltinum í høgru og leggur eitt gott innlegg til Andrew, sum at síggja til hælar bóltin í málið til 3-0. Hetta tóktist taka mótið frá argjamonnum eina løtu, og tað gjørdist ikki betri nakrar minuttir seinni, tá vit fingu fjórða málið. Símun kemur í góða støðu frammanfyri AB málinum, men Símun Rógvi bjargar. Bólturin støkkur so leysur, og har er Fróði fyrstur á og setir bóltin í málið til 4-0.
Nakað eftir hetta fremja venjararnir eina dupulta útskifting, har Fróði og Andrew fóru út, og Kristin og Magnus Egilsson komu inn. Hetta órógvaði okkara eina løtu, og gestirnir komu betur við aftur. Teir komu nú til fleiri góðar møguleikar. Eitt skot varð bjargað á strikuni av Gunnari Haraldsen, sum skallaði bóltin á tvørtræið og útfrá. Løtu seinni skallaði Hørður M. Mohr úr góðari støðu, men Hans bjargaði, og beint eftir hetta sendi Dan Petersen eitt gott skot beint omanfyri okkara mál.
Tað luktaði eitt sindur av einum máli til AB, og tað kom so í 79. minutti, tá innskifti Keita eftir trunkaspæl frammanfyri okkara máli, fekk skumpað bóltin um strikuna til 4-1. Løtu seinni setti Sorin Angel við góðum skallara bóltin í málið, men tað varð kolldømt fyri rangstøðu. Okkara settu seg nú aftur á dystin, og móti dystarenda fingu vit so síðsta málið. Christian tekur horna úr høgru, og við fremru stong stendur enn einaferð Gunnar Haraldsen sum við høvdinum sneiðir bóltin í málið til endaliga úrslitið 5-1.
Sum dagsins úrslit lagaðu seg, eru vit nú 9 stig frammanfyri nr. 2, og tað má sigast at vera ein trivalig leiðsla. Enn er kappingin ung, og mangt kann henda fram móti kappingarenda. Fyribils loyva vit okkum tó at gleðast um góðu gongdina hjá liðnum og síggja fram til næsta dyst, sum verður móti føroyameistarunum við Margáir komandi sunnudag.
Koyr á, HB!
HAGTØLINI
Effodeildin 11. Umfar: sunnudagin 26. mai 2013 kl. 15.00 í Gundadali
HB – AB 5-1 (2-0)
1-0 Heini Vatnsdal 19
2-0 Heini Vatnsdal 33
3-0 Andrew av Fløtum 54
4-0 Fróði Benjaminsen 61
4-1 Ahmed Keita 79
5-1 Gunnar Haraldsen 90
Liðið:Hans Jørgensen - Alex José dos Santos, Pál Mohr Joensen, Gunnar Haraldsen, Jógvan Rói Davidsen (Tróndur Jensen 57) - Símun Samuelsen, Fróði Benjaminsen (liðsk.) (Magnus Egilsson 71), Bárður Olsen, Heini Vatnsdal, Christian R. Mouritsen, Andrew av Fløtum (Kristin R. Mouritsen 71)
Óbrúktir eykaleikarar:Teitur M. Gestsson og Bárður Heinesen
Á beinkinum:Oddbjørn Joensen, Jón Simonsen, Kaj Niclasen, Jan F. Jensen og Heðin Weihe
Gul kort: -
Reytt kort: -
Dagsins maður: Heini Vatnsdal
Dómari: Alex Troleis
Hjálpardómarar: Regin Egholm og Jan á Líðarenda
4. Dómari: Niclas á Líðarenda
Myndir: Rakul Hansen/hb.fo


c: text/html

text:
Lýsingarstovan Krea hevur yvirtikið heimasíðuveitingina hjá Føroya Tele.
Lýsingarstovan hýsir longu fleiri enn 50 heimasíðum og skal nú eisini taka sær av teimum umleið 100 heimasíðunum, sum Føroya Tele hevur hýst.
Føroya Tele byraði at hýsa heimasíðum í 2007, men hetta hevur ongantíð verið eitt kjarnuøki hjá fyritøkuni og tí varð avgjørt at selja tænastuna. Ein av fremstu treytunum hjá Føroya Tele var, at keyparin hevðu royndir við hýsing og har varð Krea mett at lúka ásettu krøvini.
Krea hevur hýst heimasíður síðan 2003 og hýsir í dag fleiri enn 50 heimasíðum. Reimund Langgaard stjóri á Krea fegnast um keypi. Fyritøkan er nógv vaksin seinasta árið og er tí tilreiðar at taka á seg nógv meira virksemi, verður sagt í tíðindaskrivi.

robotstxt: allowed

filter: keep


text:
FUTSAL finalur á Kambsdali
Felagið06-02-2017 - Jónfinn Petursson
Um vikuskiftið var finalu umfarið í ársins FUTSAL kapping avgreitt. Ein hópur av ungum frá øllum landinum vóru komin saman á Kambsdali til endaumfarið.
Gentur 17:
Fyrstar at kappast vóru gentur 17. Kappingin stóð millum AB, B68, B71 og okkum. Vit vistu at B68 fóru at verða ringar at syfta. Okkara gentur vístu longu frá fyrsta dystinum móti AB, at tær vildu verða við í toppinum. Okkara gentur vunnu 7-1.
Næsti dysturin var móti B68, og sum vit longu vistu áðrenn, máttu okkara verða klárar og hugsamla seg væl um uppgávuna. Toftagentur hava ligið á odda síðan fyrsta umfari, men vit hava eisini fingið nøkur góð úrslit móti teimum í ár.
Hóast B68 kom framum, fingu vit, við nøkrum broytingum og nøkrum næskum álopum, vunnið okkum aftur á javnleik, sum eisini gjørdist endaliga úrslitið. Dystuin endaði 1-1.
Seinasti dystuin var móti B71. Sandoyargenturnar eru væl fyri við góðum og nærlagdum leikarum. So aftur har var neyðugt at hava tunguna mitt í munninum. Men, endin var at vit vunnu 2-1 og við tí greiddu okkara gentur setningin og vunnu gull.
Gentur14:
Í bókinum gentur 14 stóð kappingin serliga við AB, sum við tveimum liðum var vælumboðað ein sera torførur mótstøðu partur. Fyrst møttu vit AB I og sum væntað, var tað trupult at knekka koduna og endaliga úrslitið gjørdist ein null-loysn.
Síðan var AB II á skránni. Tíverri taptu vit dystin 0-1 og hóast vit løgdu nógv fyri og móti dystarenda fingu brotsspark, vildi tað ikki lukkast. Seinasti dysturin var móti B36. Okkara gentur gjørdu bar tog vunnu 2-0 og við tí megnaðu tær at vinna sær bronsu heiðursmerki.
Hóast gennturnar helst ikki vóru heilt nøgdar við hetta úrslitið, er veruleikin, at vit hava eina rúgvu at góðum og evnríkum leikarum í aldursbólkinum sum væntandi eisini fara at gera seg galdandi so hvørt tær vaksa til.
Gentur12:
Eftir eina langa kapping har okkara ungu damur hava verið í oddinum allan vegin, var tað alneyðugt at staðfesta støðuna sum favorittar nú enda umfarið var á skránni.
Av tí at NSÍ ikki møtti til kappingina skuldi ein serliga ringur dagur til, fyri at okkara ikki skuldu greiða uppgávuna.
Men, okkara gentur vóru klárar og vunnu allar sínar dystir og vóru tí sannførandi vinnarar av kappingini í aldursbókinum. Flott úrslit og flott avriki hjá teirra venjarum, Eyðvør og Magnus Jakobsen.
Venjarin hjá U17 og og U14 er Silva, og hansar partur liggur altso heldur ikki eftir. Samanumtikið var talan um ein góðan dag við nógvum fegnum leikarum og foreldrum, sum veruliga hava staðið væl saman og hjápt okkara gentur fram til hesi frálíka góðu úrslit.
Vit fegnast almikið og ynskja øllum hjartaliga til lukku við góðu úrsltinum.
Koyr á, HB !!!


text:
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð
Author Archives: hestoy
Aðalfundur 27. mai kl. 19.00
Aðalfundur í Svimjisambandi Føroya verður í ÍSF-húsinum fríggjakvøldið 27. mai 2011 kl. 19.00. Skrá sambært lóg SSF. Svimjisamband Føroya
Føroyskir svimjarar til OL
Ítróttasamband Føroya og Svimjisamband Føroya fegnast um at kunna kunngera, at í framtíðini fara føroyskir svimjarar frítt at kunna luttaka fyri Føroyar í øllum FINA-kappingum, sum t.d. HM, EM og World Cup kappingum, samstundis sum teir umboða Danska Kongaríkið á … Continue reading
Reglugerð um úttøku og kravtíðir
Á starvsnevndarfundi 7. oktober 2009 varð nýggj reglugerð um úttøku og kravtíðir sett í gildi.
Oyggjaleikakravtíðin 2011, silvur ella betri
Svimjisambandið hevur ásett kravtíðir fram til HM í 2011
Svimjisambandið styrkir lívbjargni
Vikuskiftið 10. og 11. oktober hevði Svimjisamband Føroya í samstarvi við Dansk Svømmeunion hildið lívbjargingardómaraskeið í ÍSF-húsinum.
Svimjiskúlin byrjaður
Svimjiskúlin er nú av álvara byrjaður. Men innan at øll hesu ungu kunnu fáa frálæru í svimjiskúlanum, so skulu venjarar útbúgvast.


text:
Mikudagin 15. november skipar Krabbameinsfelagið fyri undirvísing og almennum fyrilestri um, tá krabbamein ávirkar kynslívið.
Undirvísing og almennur fyrilestur um, tá krabbamein ávirkar kynslívið
Dan Klein --- 02.11.2017 - 10:50
Mikudagin 15. november skipar Krabbameinsfelagið fyri undirvísing og almennum fyrilestri um, tá krabbamein ávirkar kynslívið.
Bæði sjúka og viðgerð av krabbameini kunnu geva sálarlig og kropslig árin, sum ávirka kynslívið.
Hvørjir møguleikar eru fyri at viðgerða kynsligar trupulleikar í samband við sjúku og viðgerð av krabbameini?. Og hvussu kunnu heilsustarvsfólk ráðgeva í truplum spurningum um kynslív?
Hetta eru m. a. spurningar, sum tær báðar Anette Højer Mikkelsen serfrøðingur í sexologiskari ráðgeving, kliniskur sjúkrarøktarfrøðingur, cand.cur. og Birgitte Schantz Laursen serfrøðingur í sexologiskari ráðgeving og lektor, p.hd.fara at undirvísa í og ráðgeva um. Báðar starvast tær á ‘Sexologisk Center’ á Aalborg Universitetshospital.
Undirvísing fyri heilsustarvsfólk verður á Hotel Hafnia mikudagin 15. november kl. 14.00 - 16.00
Undirvísingin er ætla: heilsustarvsfólki - læknum, sjúkrarøktarfrøðingum, heilsurøktarum, v.fl., sum koma í samband við krabbameinssjúklingar, bæði kvinnur og menn, ið kunnu væntast at hava árin á kynslívið í samband við sjúku og viðgerð av krabbameini.
Heitið á undirvísingini er: Hvussu kann sjúka og viðgerð ávirka kynslívið? Hvussu kunnu heilsustarvsfólk á bestan hátt ráðgeva í kynsligum spurningum, og í størri mun draga kynslívið inn, sum ein natúrligan part av heilsuarbeiðinum.
Tiltakið er ókeypis
Vinarliga boða frá luttøku á 317959 ella umvegis teldupost kmf@krabbamein.fo, í seinasta lagi týsdagin 14. november kl. 15.00.
Almennur fyrilestur um tá krabbamein ávirkar kynslívið, verður á Hotel Hafnia mikukvøldið 15. november frá kl. 19.00 til 21.30
Heiti á fyrilestrinum er: Seksulogisk ráðgeving tá kynslívið verður ávrikað av sjúku og viðgerð av krabbameini. Likamligar og sálarligar trupulleikar, sum standast av viðgerð fyri ávísar krabbameinsjúkur, og um, hvørjir møguleikar eru, fyri at fáa hjálp. Eisini koma tær inn á evni sum inkontinens (ringt við at halda uppá vatnið), venjingar av kokubotni og hjálpitól.
Tiltakið er ókeypis
Vinarliga boða frá luttøku á 317959 ella umvegis teldupost kmf@krabbamein.fo, í seinasta lagi týsdagin 14. november kl. 15.00.


text:
Orð og lag: Ókendur
Týtt: Kajfinn Hammer
1. Eitt við Teg, Jesus, at gerast í trúnni,
leingist so sáran mítt hjarta og sinn,
loys meg frá øllum, meg enn heldur aftur,
drag meg til Tín, Tú mín Frelsari, inn.
Vís mær mín vesældóm klárliga allan,
vís Tú mær spillunnar avgrund í mær,
so mína gomlu náttúru eg vraki,
eina í Andanum bert tæni Tær.
2. Styrk Tú meg, Harri, í sálini inni,
so eg kann kenna, hvat Andin mær vil.
Munn mín og sinni lat Tær altíð prísa,
leið meg og evna meg vilja Tín til.
Meg og hvat mítt er eg gjarna vil missa,
bert Tú í sál míni búgva vil har;
so skal eg sanna, at alt tað má fara,
sum her meg bant og at stúra meg fær.
3. Lat meg, o, Jesus, ei fánýtis biðja;
á, sum mín sál tó av hungri er fylt!
Verð Tú, Immanuel, hjá mær til staðar,
eina hjá Tær verður hjarta mítt stilt.
Tú, sum í forðum í oyðimørk úti
mettaði fimm túsund kvinnir og menn,
ævigi Kærleiki, Loysnari dýri,
sálir, sum hungra, tær mettar Tú enn!
4. Náðigi Jesus, mítt álit eg seti
til Tíni lyfti og blóðsins pakt.
“Hvør tann, sum biður og leitar, skal finna!”,
so hava sannleikans varrar jú sagt.
Eg vil sum kvinnan frá Kána’ans eingjum
frá mínum innasta rópa á Teg,
inntil Títt bønarsvar glaður eg fái:
Amen, ja, amen, tær veri, sum tú vil’!


text:
Vit sóknast eftir dugnaligum og eldhugaðum kassafólki til byggimarknaðin í XL-BYG TÓRSHAVN..
Vit bjóða
Eitt starv í eini framkomnari fyritøku, har vit við at seta tænastu og góðsku í hásæti virka í einum spennandi og vaksandi virkisøki innan handil.
Tú kemur at virka í einum vælvirkandi toymi av starvsfólki, sum seta tænastuna og gott arbeiðsumhvørvi í hásæti.
Starvið Í tøttum samstarvi við starvsfelagar tínar verður kundaavgreiðsla høvuðsuppgávan hjá tær.
Vit vænta
At tú ert málsøkin, røkin, setur kundatænastu í fremstu røð, og hevur evni og viljan at verða ein virkin luttakari millum dugnaligar starvsfelagar.
Umsókn
Ljóðar hetta nakað fyri teg, so send okkum nøkur orð um teg sjálvan.
Starvið verður sett so skjótt skikkaður umsøkjari er funnin.
Umsóknir skulu sendast til xlt@xlt.fo viðmerk umsókn.
Ella til: XL-BYG TÓRSHAVN, Heykavegur 4, Boks 3038 110 Tórshavn. XL-BYG TÓRSHAVN Heykavegur 4 Boks 3038 110 Tórshavn xlt@xlt.fo Tel: 350 500


text:
Nenad Saric hevur skrivað undir nýggjan 2 ára sáttmála. Serbin, sum fyri tað mesta hevur spælt á frammrættaða miðvøllinum, hevur verið ein av berandi kreftunum á liðnum síðan hann kom til felagið. Nenad, ið telist í millum mest royndu leikarunum á núverandi liðnum, kom til Føroya og ÍF í 2006, og hevur síðan tá spælt 201 dystir fyri okkum og skotið 44 mál. Eitt av hesum málum var minniliga málið, ið hann skeyt ímóti KR Reykjavík á útivølli, og var tað næsta altjóða mál, sum nakar hevur skorað fyri felagið.
Tað er tí gleðiligt, at vit kunnu boða frá, at Nenad hevur longt sáttmálan við okkum. Vit ynskja honum hjartaliga tilukku við sáttmálanum, og gleða okkum til komandi 2 árini saman við honum.


text:
Formansfrágreiðing 2009:
Vælkomin:
Góðu og tolnu limir í Leikarafelagnum Føroyum, hjartaliga vælkomnir á 4.aðalfundin hjá felagnum.
Ein søguligur aðalfundur.
Vit hava eina avtalu við Tjóðpall Føroya, ið almennu myndugleikarnir hava góðkent.
Vit eru nú ein stætt á jøvnum føti við onnur í samfelagnum. (Í øllum førum á pappírinum.)
Fyri fyrstu ferð í Føroya søgu hava landsins myndugleikar góðkent tær treytir, lønir og tøl ið sett eru á tað sum listarligt arbeiði kann kosta. Kanska er tað ikki heilt av tilvild, at tað er á sjónleikaraøkinum at hetta skuldi henda. Sjónleikur krevur samarbeiði millum nógvar listagreinar, onkur sigur allar, men avtalan er komin í hús tí “vit á sjónleikaraøkinum” hava hildið fast við rættindini at virka og arbeiða á okkara øki, eins og ein og hvør onnur stætt arbeiðir á sínum øki.
Tillukku, tillukku.
Nú komu vit so langt – og nú halda vit fram.
Frá seinasta aðalfundi:
Í nøkur ár hevur eydnast at hildið aðalfundin í mai mánaða, og tað mundi eydnast aftur í ár. Umleið eina viku eftir fyrsta summardag. Og nógv sær ljósari út enn tað mangan hevur gjørt fyrr.
Aðalfundurin í fjør var hildin leygardag, og aftaná fóru vit útferð – eingin visti akkurát hvagar, men so stóð ein lítil bussur uttanfyri og farið varð vestur til LakeSide og Bøsdalafoss. Ein fínur túrur, og á veg aftur til Havnar koyrdu vit eftir oyggj, ein svipp niðan á Sornfelli. Veðrið var av tí besta, og Óli Samuelsen var bilstjóri.
Tíverri vóru ikki allir limirnir við, men tað kann vera....... og verður nokk altíð torført at savna øll.
Í mínum hugaheimið vóni eg, at tað gerst alt meiri torført at savna allar limirnar, tí vit eru so nógv í tali.
Men av ti sama varð gjørt av ikki at gera tað stóra burturúr í ár. Tí at so nógv annað er á skránni hjá..... um ikki øllum .......so nógvum av okkum júst nú. Í ár gera vit ikki tað stóra burturúr sjálvum aðalfundinum – men kanska heldur halda eitt jólagildi, tá vit koma so langt.
Innkalling:
Tað stendur í reglunum hjá Leikarafelagnum, at boðast skal frá aðalfundi í seinasta lagið 14 dagar áðrenn. Skriftligt. Eftir seinasta aðalfund varð spurt um innkalling við teldu umvegis meyl-skipanina, og tey sum ikki hava teldubústað fáa boðini í sms-boðum. Til tað er at siga, at skiftligt er skriftligt – aftur í ár var tað kanska ólýdni, kanska dovinskapur ella knaplig tíðarneyð, tí varð einki bræv sent út, men áðurnevndu “miðlar”. Ásannast má, at tíðin er farin frá brøvum, frímerkjum og postkassa – og tá skriftligt er bindandi og ikki kostar tað nógva, so er bert romantikkurin eftir.
Vónandi verður aðalfundurin líka tignarligur og virðiligur fyri tað.
Limagjaldi:
Við jøvnum millumbili hevur undirritaði ditta sær at mint á at gera fasta flytingar fyri limagjaldið. Vælsignaðir limir geri tað, tí tað ger tað lættari at fylgja við – men tað er eisini limanna ábyrgd at ansa eftir - ikki at koma í eftirstøðu. Reglurnar siga at limur kann verða koyrdur úr felagnum um viðkomandi skyldar tvey mánaðargjøld........ dømi eru um fleiri mánaðir, men nevndin hevur valt at fara hóvliga fram, og nú sær út til at bragda. Sjálvandi - tað eru tykkara pengar, og takk fyri, at tit velja at leggja teir í felagskassan.
Satt at siga var tað lítið hugaligt at kalla inn til aðalfund í ár. Bert tveir limir vóru ajour við limagjaldinum, og ein triðji var afturút. Øll hini skyldaðu so nógv at ....... ja, eftir reglunum ikki kundu roknast sum limir. Haldið mær til góðar hetta hjartasuff.
Men trýstið og strongdin at fáa til vega sømilig viðurskifti, okkara víðagitnu avtalu, sum hevur fylt og stolið so nógva tíð.... ........ sóu beint tá ikki út til at hava nakra sum helst meining.
Hetta er sjálvandi slíkt, ið kann koma sníkjandi og so knapliga skyldar man. Enntá meir enn man roknaði við ....... tí skulu tit hava takk øll sum hava goldið. Tað eru sjálvandi bara limir, ið hava goldið, sum kunnu atkvøða og eisini verða vald.
Hinvegin so kann man siga, at tveir pakkar av sigarettum, og tvær stórar øl á Hvonn um mánaðin fara ístaðin til okkara felags besta.
Avtalu-sáttmála-avtalan:
Í langa, langa tíð hava vit hildið fast um rætt okkara at hava eitt fakfelag fyri øll leikhússtarvsfólk, og harvið átti eisini ein sáttmáli við almennu myndugleikarnar at verið ein sjálvfylgja. Men tað vísti seg skjótt, at tað var tað bara ikki – tí lønardeildin í fíggjarmálaráðnum vildi ikki gera sáttmála við so lítið fakfelag. Vit mestsum hóttu við at fara í gerðarrættin, ...... svarið var stutt: Gerið tit endiliga tað, tað tekur fleiri ár, .....
Fyri Kristinu og meg, undirritaða, hevur hetta verið lærdómur í samráðingum. Og fyri at tit skulu skilja hvat hetta í stuttum hevur snúð seg um, og vónandi læra av tí við, so er tað hetta:
At hava samband millum partarnar, hóast tað sendur sum í botni, og mótparturin er ..... sera bersøgin og tykist óvinarligur osfr., so hevur tað alt at siga, at avtala nýggjan fund, lata tíðina ganga og so royna aftur.
Ringt at skilja? Men tað er satt!
Stríðið hevur verið heilt øðrvísi enn nakað annað. Men við jøvnum millumbilum hava viðurskiftini hjá føroyskum leikhússtarvsfólki verið á breddanum í fjølmiðlunum. Tað hevur gjørt mun.
Eisini at Nordisk Skuespiller Råd setti saman eitt skriv, har fullur stuðul varð veittur okkum, frá øllum norðurlendsku fakfeløgunum, hevur gjørt mun at fáa so frægt úrslit sum vit hava fingið.
Størsta takið hevur verið at staðið saman.
Leiklistarráðið hevur tikið fult undir við at fáa skipaði viðurskifti, - og ikki minst Tjóðpallur Føroya. Stóra takk fyri tykkara leiklut í hesum drúgva talvi, har hvør telvar sítt talv. Tí skal nevnast løgfrøðing okkara Páll Nielsen, sum hevur verið okkum hollur við góðum ráðum.
Samanumtikið so hevur stríðið givið úrslit, sum vit øll kunnu vera nøgd við og brúka.
Tillukku við avtaluni millum Tjóðpall Føroya og Leikarafelag Føroya.
Eitt er tó eftir at fáa “formliga” uppá pláss, og tað er eitt skriv sum Snorri Fjallsbak lovaði at gera eftir at avtalan var undirskrivað, har lønardeildin í fíggjarmálaráðnum áleggur Kringvarpinum og øðrum almennum stovnum at løna okkum eftir hesi avtalu.
Limaskarin:
Hóast ikki tann stóra útskiftingin er farin fram, so eru tó onkrar broytingar.
Nú sær limalistin soleiðis út: Laura Joensen; Birita Mohr; Súsanna Tórgarð; Ria Tórgarð; Gunnvá Zachariasen; Barbara Christophersen; Egi Dam; Kári Øster; Páll Danielsen; Hans Tórgarð; Bárður Persson. Hesi eru vanligir limir, og hvílandi limirnir eru hesi: Annika Hoydal; Jenny C. Petersen; Katarina Nolsøe; Kristina S. Hansen; Marita Dalsgaard; Beinta Clothier; Eyðun Johannessen; Høgni Johansen; Olaf Johannessen; Annfinnur Heinesen; Kjartan Hansen; Anna Sofía Nolsøe.
(Hesi hava ikki øll goldið limagjald enn, men vónandi fer at bera til fáa eina skipan, sum ger tað lætt hjá hesum at halda seg til.)
Í alt 24 limir. 12 vanligir og 12 hvílandi.
Hartil er at siga, at onnur leikhússtarvsfólk eru sjálvandi vælkomin at gerast limir í felagnum um tey hava hug. Nevndin tekur støðu til innkomnu umsóknirnar, og um umsøkjarin lýkur treytirnar fyri limaskapi.
Skeið:
Í heyst varð eitt lestrarskeið hildið við danska/føroyska Dan Schlosser. Eitt samstarv við Kringvarp Føroya og Tjóðpall Føroya. Skeiðið var væl stuðlað, frá Mentunnargrunninum og Gramex, og eisini frá Kringvarpið Føroya.
Stutt kann sigast at nomið varð við kjarnuna í tí at lesa upp. Higartil hava vit hvør í sínum lagið og eftir besta førimuni gjørt okkum ómak, men ikki tosað serliga nógv saman um júst hetta umráðið.
Tí var í lagið at fáa ein “uttanífrá” at seta nøkur orð á, sum vit so kundu taka við okkum.
Í vár kom Nadine George enn einaferð at halda skeið í Roy Hart-teknikkinum, og arbeiða við Shakespeare textum. Og enn einaferð eitt væleydna og gevandi skeið, við vón um fleiri komandi árini.
Tað gekk eisini væl at fáa stuðul til skeiðið. Tað gav enntá yvirskot, og fyriskipari leikarafelagsins, Súsanna Tórgarð, hevur goldið aftur ov nógv játtaðan stuðul. Hetta er gjørt eftir rættvísum frymli alt eftir hvussu nógv hvør lat í stuðuli. Tey í stuðlaðu vóru Gramex, Mentannargrunnurin og Leiklistarráðið.
Limirnir og virksemi teirra í LlF
Laura: Er vald sum umboð Leikarafelagsins í Leiklistaráðnum, og er vald fyri tíðarskeiðið
2007 – 2010.
Umframt hesa uppgávu játtaði Laura at taka við okkara innstilling, sum umboð í Mentunnargrunninum, eftir rokið, sum var í vetur.
Birita: Hevur spælt, lisið upp, undirvíst og leikstjórna.
Birita er hevur verið tiltakslimur til nevndina í LlF, og er eisini tiltakslimur fyri okkara umboð í “Listaleypinum”.
Súsanna: Hevur leikstjórnað, spælt, undirhildið, undirvíst og týtt.
Súsanna er nevndarlimur í Leikarafelagnum, og situr sum okkara umboð í Listaleypinum”.
Ria: Hevur spælt, leikstjórnað, undirhildið, skrivað, lisið upp og týtt. Ria er eisini annað umboð okkara í LISA.
Gunnvá: Hevur spælt, lisið upp og undirvíst.
Gunnvá er umboð fyri Føroyar í Nordisk Teater Union.
Og eisini hevur Gunnvá umboða okkum á fundum í NSR Nordisk Skuespiller Råd saman við Maritu Dalsgaard.
Eisini er Gunnvá vev-stjóri okkara á heimasíðuni hjá okkum.
Barbara: Hevur spælt og lisið upp.
Egi: Hevur leikstjórna og lisið upp.
Kári: Hevur lisið upp.
Páll: Hevur leikstjórnað, skrivað, undirvíst, lisið upp og undirhildið.
Arbeiðir í Kringvarpi Føroya. Og er nevndarformaður í Leikarafelag Føroya.
Hans: Hevur leikstjórnað, spælt, lisið upp, skrivað og týtt.
Bárður: Hevur skrivað.
Jenny: Er hvílandi limur í Leikarafelag Føroya, av tí at hon er stjóri fyri Tjóðpalli Føroya. Harumframt er hon eisini í Stýrinum fyri Nordscen; Og vald sum annað umboð okkara í LISA, har hon situr í nevndini.
Katarina: Hevur lisið upp og spælt. Katarina hevur valt at vera hvílandi limur í Leikarafelagnum orsaka av sjúku.
Kristina: Umboðar Leikarafelagið í Ráðgevandi nevndini fyri Norðurlandahúsið, er vald fyri 2005-2008. (Men vit bíða eftir áheitan at velja nýtt umboð.)
Kristina hevur verið kassameistari í nevndini fyri Leikarafelag Føroya. Er flutt til Danmarkar við manninum Róa, og er tí frá nú at rokna sum hvílandi limur.
Marita: Er hvílandi limur og býr í Danmørk. Hevur umboða Leikarafelagið í Nordisk Skuespiller Råd saman við Gunnvá.
Høgni: Er fluttur til Danmarkar at búgva orsaka av sjúku, og er tí roknaður sum hvílandi limur.
Annfinnur: Hevur spælt; skrivað; lisið upp og undirhildið. Er hvílandi limur og býr í Danmørk.
Aftur enn einaferð má nevnast, at limir leikarafelagsins virka á nógvum ymiskum økjum innan sjónleikaravirksemi, tað er sjálvandi sera gleðiligt og gott. Fyrst og fremst, vónandi, gevandi bæði fyri kropp, sál og pengapung. Nú eru fortreytirnar fyri at fáa líkinda løn í øllum førum til staðar, og grundarlag at vísa til avtaluna millum Tjóðpallin og Leikarafelagið. Áheitan skal tí ljóðað enn einaferð: Krevji ein arbeiðssáttmála/avtalu við arbeiðsgevaran, líkamikið hvussu lítið arbeiði talan er um. Og so kann Leikarafelagið síðan mala til at vraka ella góðtaka.
Heimasíðan.
Heimasíðan ligið still í eina tíð í vetur, men koyrir nú aftur. Brúki hana endiliga, nógv meir enn tit higartil. Øll hugskot at gera heimasíðuna áhugaverda eru kærkomin. Gunnvá er vev-stjóri, gevið henni góðu hugskotini.
Fyri framman:
Góðu limir leikarafelagsins.
Loksins eydnaðist tað okkum ..... ja, pappír uppá, at vit eru til......!!! Tað er fínt. Men nú eru aðrar ermar at bretta upp um albógvarnar, tí nú koma dagarnir trý og fýra. ....... nú skal stásið haldast við líka.
Og eg kann lova tykkum fyri, at tað gerst best við at halda givin lyftir, og ikki boyta nakað frá degi til dags. Hendan avtalan er fyri eitt ár og gongur út 1. mai 2010, hon kann sjálvandi sigast upp – tríggjar mánaðar áðrenn – men verður tað ikki gjørt, so er tað sjálvsagt tí allir partar eru nøgdir.
Ein avtala sum hendan vit hava er í lagið. Tað er tað man kallar næstbest. Ein sáttmáli millum Leikarafelag Føroya og Fíggjarmálaráðið er tað vit helst vilja – og tí eigur komandi nevnd at boða frá hesum kravið, tá ið tíðin nærkast og avtala skal gerast um nýggjar samráðingarfundir. Hóast einki verður broytt, so var ætlanin at Leikarafelag Føroya, Tjóðpallur Føroya, Leiklistarráðið og umboð fyri Lønardeildina í Fíggjarmálaráðnum hildu ein fund, áðrenn avtaluskeiðið er liðið at viðgera hvussu hevur gingið.
Mín innasta áheitan skal vera. Haldið fast við tað sum nú er avtalað.
Nevndarval:
Kristina S. Hansen og Páll Danielsen standa fyri vali. Kristina er flutt til Keypmannahavnar at búgva, og er gerst nú hvílandi limur. Hon stillar við øðrum orðum ikki uppaftur. Tí skal ljóða ein sera innilig og virðilig hjartans tøkk til Kristinu fyri hennara arbeiðið fyri Leikarafelagið – serliga arbeiðinum við sáttmálanum, sum gjørdist ein avtala. Eitt gløgt eyga, sum skilagott og uttan himpr dugdi at halda fast við rættindi, sum av røttum áttu at koma limunum til góðar. Og var heldur ikki bangin fyri at bjóða av.
Undirritaði stendur eisini fyri valið. Og vil nýta høvið at takka fyri undanfarnu árini sum formaður felagsins, har vit ..... loksins,..... hava fingið eina virðiliga avtalu við Tjóðpallin við vælsignilsi frá Fíggjarálaráðnum.
Nú hava vit reglur at ganga eftir, og vit hava fingið fyri fyrstu ferð í Føroya søgu avtalu um eitt øki innan list. Tað eru sett tøl á, vit eru at meta í minsta lagið javnt við eina og hvørja aðra arbeiðandi stætt í hesum landi.
Her eru reglur og avtalur, sum skulu haldast, og vil eg tí boðað frá, at um undirtøka er fyri, so taki eg við afturvali.
Páll Danielsen, formaður


text:
Ár/mánaður
23-09-2015
Góð undirvísing
Fyrsti setningur er “Lærere, drop den dårlige samvittighed!” Hetta eru sera góð ráð til okkum øll. Kjarnin er, at vit brúka okkara tíð til at hava gó
18-09-2015
Áhugavert miðnámsrit
Í november í fjør skipaði Føroya Studentaskúli og HF-skeið fyri temadegi um eftirmeting. Kirsten Brix helt eitt upplegg henda dagin, og hevur hon skr
16-09-2015
Brúgvin í Runavík
- So her eru í veruleikanum seks starvsfólk, sigur Durita Joensen, stjóri í Runavíkar Kommunuskúla.
Runavíkar skúli er ein av landsins størstu við
14-09-2015
Hvat kunnu vit vænta?
Eingin við sína fullu fimm vil fólkaskúlanum nakað ónt og góð orð, og ynski tróta ikki. Soleiðis var eisini í valstríðnum upp undir løgtingsvalið.
10-09-2015
Ráðstevna um barnarættindi
Fleiri fyrilestrarhaldarar taka lut á ráðstevnuni, har tey fara at greiða frá hvussu skipanirnar virka í teimum ymisku norðurlondunum. Sjey fyrilest
09-09-2015
Meðan vit bíða
Síðan tá er einki hent, bæði vegna summarferiu og tí at løgtingsval varð útskrivað.
Løgtingsvalið er avgreitt, og vit vita, hvørji eru vald. Í
07-09-2015
Eitt gott stig á vegnum
Í næstsíðstu viku vóru 70 lærarar á skeiði at læra at nýta nýggja orðblindakanningartilfarið, sum er tillagað til føroyskt og ætlað næmingum í trið
03-09-2015
Færri og færri ung roykja
So vandi er í hvørjari vælferð. Kortini eru tað góð tíðindi, at tann hættisligasti óvanin av øllum, sigarettroyking, er í støðugari afturgongd, vís
02-09-2015
SSP setir nýggj mál og mið
Innihaldið er vorðið enn meira fjøltáttað í mun til undanfarnu árini. Ymsir stovnar og feløg, ið venda sær til børn og ung, fáa eisini innivist í f


text:
Jan Müller
26.04.2018 - 11:55
Hann hevði stórar dreymar um Føroyar sum framtíðar oljutjóð og raðfesti tí eisini sum stjóri í norska Statoil føroysku oljuleitingina rættiliga høgt. Í mong ár arbeiddi hann eisini saman við Rúna M. Hansen, táverandi stjóra hjá Statoil í Føroyum og seinni sum leiðari fyri øllum virksemi hjá Statoil í Arktis. Síðani eru teir báðir givnir í Statoil men hava havt eitt tætt samstarv kortini skilir Oljuportalurin.
Nú flytur sami Helge Lund, sum var stjóri í norska Statoil øll tey árini felagið raðfesti oljuleiting við Føroyar, seg upp á ovastu rók sum nevndarformaður í einum av hemsins størstu oljufeløgum, BP. Hann tekur við eftir svenska Carl Henric Svanberg, sum hevur røkt hetta týðandi starvið í altjóða oljuvinnu síðani 2010. Helge Lund, sum ikki heilt slepti sambandið við Føroyar, eftir at Statoil gavst við oljuleitingini her, er eisini nevndarlimur í føroysku íløgufyritøkuni Tjaldur, har Rúni M. Hansen, fyrrverandi Statoilstjóri í Føroyum, er nevndarformaður. Teir báðir hava samstarvað væl og nógv øll hesi mongu seinastu árini.
Flestu viðmerkingar til setanina eru sera jaligar. Eitt nú sigur stjórin í BP, Bob Dudley, at Helge Lund verður ein sera góður maður fyri BP, vegna sínar drúgvu royndir og vitan í oljuvinnuni. Ætlanin er eisini, at við Helga Lund skal BP seta uppaftur meiri ferð á at gera BP meira grønt. ”Eg havi kent Helga Lund í meira enn 10 ár, og eg gleði meg til at arbeiða saman við honum,” sigur Bob Dudley og vísir serstakliga til strategisku vissiónirnar og nútímans altjóða hugflogið, sum hann stendur fyri. Núverandi nevndarformaðurin er eisini fegin um valið av Helga Lund, sum hann heldur fer at hava sera jaliga ávirkan á felagið og orkuheimin sum heild, nú heimurin krevur meira orku við minni útláti.
Helge Lund var herfyri eisini valdur til nevndarformann í størstu fyritøkuni í Norðurlondum, Novo Nordisk.
Um BP, sum eisini hevur verið eitt av mest virknu feløgunum í føroysku oljuleitingini, nú við Helga Lund á odda, aftur fer at vísa Føroyum ans, er sjálvandi óvist. Men hann hevur so royndirnar og vitanina.


text:
Tá heilsustøðan verður samanborðin við støðuna á arbeiðsmarknaðinum skal ansast eftir ikki at blanda nøgdsemi við verandi arbeiðsmarknaðarstøðu.
Talvan vísir, at tey, sum arbeiða 35 til 47 tímar um vikuna, eru tey sum siga seg hava bestu heilsu – 90 % svara, at tey hava sera góða ella góða heilsu. Men júst tað kann vera ein av grundunum til, at tey kunnu arbeiða fulla viku ella meiri. Talvan lýsir bert svarpersónar yvir 15 ár.
Hjá teimum, sum arbeiða 15 tímar ella færri um vikuna, eru nakað færri, men samanumtikið sigur nógv tann størsti parturin av teimum, sum arbeiða og av teimum arbeiðsleysu, at heilsan er sera góð ella góð. Í bólkinum óvirkin eru nógvir pensjónistar, og tað sæst eisini aftur, at í tí bólkini er heilsustøðan nakað verri enn í hinum.
Um vit býta øllum yvir 20 ár eftir, hvussu teirra hjúnarstøða er, so eru tað flest av teimum, sum ongantíð eru gift, sum siga seg hava sera góða ella góða heilsu.
Tó er vert at leggja til merkirs her, at spurningurin um hjúnaðarstøðu bert snýr seg um formliga hjúnarstøðu, tað vil siga, at svairni hjá teimum, sum liva í parlagi, er í bólkinum “ongantíð gift/ur”.
Talvan omanfyri vísir, at einkjur lýsa sína heilsustøðu at vera eitt ver betri enn einkumenn. Men stórur munur er á heilsustøðuni hjá einkjum og einkjumonnum samanborið við fólk í øðrum hjúnarstøðum.
Til ber at eisini at seta heilsustøðua saman við, hvussu støðan á arbeiðsmarknaðinum er.
Næstan 90% av teimum, sum hava lønarintøku, sum høvuðsinntøkukeldu siga heilsuna vera sera góða ella góða.


text:
Longa (toskaættin)
Molva molva (Linné, 1758)
Stødd: Longa verður upp í 200 cm long.
Dýpi: Hon er botnfiskur. Smáar longur eru mest á grunnum vatni, um 30 m. Tær stóru eru niður á 600 m.
Litur: Longa er oftast ljósagrá um bakið við farra av brúnligum undirliti. Um síðurnar er hon heldur ljósari, oftast við óregluligum, ljósabláum strikum og blettum. Undir búkinum er hon ljós, hvítgrá. Vanliga er dimmur blettur aftast á ryggfjaðrunum og gotfjøðurini. Sterturin, ryggfjaðrarnar og gotfjøðurin hava dimma rond, sjálvur fjaðrajaðarin er hvítur.
Teinar: R1 14-15; R2 61-68; G 58-64.
Lýsing: Longan er langur, mjáur fiskur. Gotfjøðurin er frá gotinum aftur á klingruna. Hon hevur tvær ryggfjaðrar, fremra stutt, aftara er long. Uggafjaðrarnar røkka aftur undir miðjuna á fremru ryggfjøður. Búkfjaðrarnar eru niðarlaga fremst undir búkinum. Tær eru smalar og umleið somu longd sum uggafjaðrarnar. Sterturin er rundaður. Hvíta strikan er bein. Høvdið er langt og smalt. Hon hevur stóran kjaft við stórum, hvøssum tonnum, lítið yvirbit. Finnan er longri enn eygnatvørmátið.
Eyðkenni: Rendurnar á stóru fjaðrunum og stertinum. Langi, mjái fiskurin. Lítla yvirbitið.
Týdningur: Longa er virðismikil fiskur og verður nógv veidd.
da: Lange, en: Ling, fr: Lingue, ís: Langa, no: Lange, tý: Leng
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
Mín fatan hevur altíð verið, at føroyingar eru býttir upp í tveir bólkar, tá tað kemur til sexleikur.
Tað eru tær fúlu sirkustypurnar, ið einaferð hava verið inni í einum sexhandli á Istedgade, har tey keyptu eina dildo í skemti til eina vinkonu ella vinmann, og so tey, sum so absolutt verða stoytt av øllum øðrum enn missionary.
Fyri at fáa betri innlit í kynsligu vanarnir hjá føroyingum, setti eg meg í samband við nethandilin “Loyndin.com“.
Loyndin.com er einasti nethandil í Føroyum, sum selir “fúlar“ vørur. Í 2017 seldi Loyndin 834 pakkar, og 31.000 vitjanir vóru á heimasíðuni. At eiga sexleikur er ikki longur nakað so sjáldsamt millum føroyingar. Tey flestu tosa bara ikki so hart um tað.
Á heimasíðuni fæst alt frá vanligum Durex-hítum til sexdukkur at blása upp. Vørubólkarnir eru sexleikur, klæðir og lingerie, oljur og krem, “til mannfólk“, BDSM/FETISH og “gaman og skemt“.
Loyndin hevur tilvitað gjørt av at verða so lítil partur av almenna rúminum sum gjørligt, tí tey meta ikki, at tað ger nakað gott at vísa seg ov nógv fram. Hetta er partvíst tí, at tað eru summi fólk, ið eru stoytt av teirra virksemi.
Tað bar sostatt ikki til at gera samrøðu við fólkini handan Loyndina, men tey vildu gjarna svara spurningum skrivliga. Hon, eg samskifti við, nýtti navnið Helena, sum dulnevni.
Topplisti yvir vørur seldar á Loyndin.com í 2017:
1. Aqua glide 200 ml. (Vatnbaserað glíðikrem)
2. Durex performa hítir (Hítir við kremi á sum ger, at ein heldur longur)
3. Fleshlight - Pink Lady (Fleygari)
4. Durex invisible (Vanligar hítir)
5. Eydnupakki til pør (Pakki við ymiskum leikum)
6. Eros super bodyglide 250 ml (Silikonebaserað glíðikrem)
7. Eros super bodyglide 100 ml
8. Liqurice dip (Sett við 3 buttplugs í ymiskum støddum)
9. Love box international (Pakki við ymiskum leikum)
10. Palm Power massager (Massagutól til rygg og vaginu)
Topplisti yvir vørubólkar í tali av seldum vørum:
1. Sexleikur
2. Vørur til mannfólk
3. Oljur og krem
4. Lingerie
5. Skemt og stuttleiki
6. BDSM
7. Fetish
Einar frekari Føroyar
Helena sigur, at virksemið hjá Loyndini er líka nógv ein "missión", sum tað er ein máti at vinna pening uppá.
Kortini var tað mest av tilvild, at Loyndin bleiv til. Í 2009, tá Loyndin.com var sett á stovn, var marknaðurin fyri sexleikum púra tómur í Føroyum
Ynskja at geva føroyingum eitt betri sexlív
Helena sigur tað vera sera gevandi at kunna ráðgeva fólki v.v. teirra seksuellu tørvum.
Hon vónar at hennara vegleiðing kann skapa ein tryggleika, so at viðkomandi fær eitt betri sexlív.
Tolleftirlit er flóvisligt
Mann hugsar kanska, at tað hevði møguliga verið bíligari at keypt sexleikur úr Kina, á Ebay ella Amazon, so tað tykist kanska undranarsamt, at Loyndin.com kann klára seg í hesi kapping.
Helena heldur eina høvuðsgrund vera, at fólk kenna seg tryggari at keypa frá Loyndini heldur enn frá útlendskum fyritøkum. Eitt nú sleppa tey undan, at onkur letur pakkan hjá teimum upp, tá hann er sendur innanlands.
- Fólk vilja ikki, at ein tollari skal lata teirra pakka við sexleikum upp. Tí velja tey heldur at keypa vøru, sum verður send úr Føroyum. Tað er eisini praktiskt at kunna lata vøruna inn aftur, um hon ikki riggar, ella um tað eru klæðir, sum ikki passa.
Ein onnur orsøk til, at fólk kanska kenna seg tryggari við at bíleggja av føroysku heimasíðuni, kann vera, at sexleikur úr Kina kunnu innihalda heilsuskaðilig evni, sum ikki eru loyvd hjá okkum. At sexleikurnar liva upp til trygdarkrøv er umráðandi fyri Loyndina
Samkomulív og tabuisering
Kundarnir hjá Loyndini eru spjaddir nokkso javnt kring landið. Fólk keypa tó mest í høvuðsstaðarøkinum og Suðuroynni - og minst í Eysturoynni.
Finnast ”kinky” føroyingar?
Smædni føroyingurin og seksuelt frígjørda ”Fifty Shades” rákið er ein nokkso stuttligur og onkursvegna fittur mentanarsamanstoytur. Hetta kemur til sjóndar á skemtiligan hátt á heimasíðuni.
Føroyskleikin sæst týðiliga aftur á Loyndini, sum hevur gjørt sær ómak at laga heitini á vørunum til ein føroyskan marknað, so føroyingar kunnu kenna seg heima. Í stóra úrvalinum finnur tú vørur sum ”Fjálgu kaninina”, ”Hugnaløtuna” og ”Dukkuna Grækaris”. Til ber eisini at keypa eitt lambamæ at blása upp (tað hevur enntá ljóð!).
Hvør veit, kanska eisini eg hoppi útí og bíleggi mín fyrsta pakka frá Loyndini. Føroyar verða ikki frekari av sær sjálvum, eg átti kanska at givið mítt íkast og funnið mína innaru Anastasiu Steele fram.
Fyri eina Skálafjarðargentu er hesin tankin ikki sørt tærnakrympandi, men mítt smædni á hesum økinum er nokk heldur ikki nakað, eg eigi at skamma meg yvir.


text:
Týsdagin 27. apríl skipa Krabbameinsfelagið og Havnar Svimjifelag fyri temadegi um rørslu og fyribyrging, við fokus á hvussu rørsla kann vera týðandi táttur í at fyribyrgja krabbameini, hjarta- og æðrasjúkum, sukursjúku (typu2 diabetes) umframt øðrum sjúkum. Hartil eru tey farin undir at fyrireika eitt nýtt rørslutilboð fyri fólk ið hava krabbamein. Sí viðfesta tíðindaskriv, lesið á hs.fo, krabbamein.fo ella víðari her niðanfyri.
Tíðindaskriv Tórshavn 6. apríl 2010
At røra seg, kann fyribyrgja krabbameini og øðrum sjúkum
Krabbameinsfelagið og Havnar Svimjifelag skipa fyri einum temadegi um rørslu og fyribyrging. Fokus verður sett á, hvussu rørsla kann vera týðandi táttur í at fyribyrgja krabbameini, hjarta- og æðrasjúkum, sukursjúku (typu2 diabetes) umframt øðrum sjúkum.
Tiltakið verður 27. apríl kl. 13-16 á Hotel Føroyum.
Á skránni verður ein fyrilestur við kendu donsku Bente Klarlund Pedersen, yvirlækni og professari. Hon hevur skrivað fleiri bøkur, millum teirra bókina ”Motion på recept” og hevur granskað nógv innan rørslu og fyribyrging av sjúkum.
Vit eru fødd at røra okkum, og at vera óvirkin er eins vandamikið og at roykja, er ein av boðskapunum hjá professaranum. Hon vísir á, at vøddar okkara ikki einans hava sum uppgávu at skipa rørslur, men at teir eisini framleiða ymisk hormonlíknandi evni, nevnd myokinir, ið fyribyrgja sonevndum lívsstílssjúkum sum sukursjúku, tarm- og bróstkrabba, hjartasjúkum, demens og tunglyndi.
Eisini fer Bente Karlund Pedersen at umrøða hvussu nógv tað kostar samfelagnum at fólk eru óvirkin, og hvussu nógv ið sparast kann, um tað eydnast at fáa fólk at røra seg meira.
Umframt danska professaran fer Magni Mohr, phD í ítrótti, at halda fyrilestur undir heitinum ”Tað loysir seg, at røra seg”.
Tiltakið er alment, og øll eru vælkomin. Neyðugt er tó at tekna seg hjá Krabbameinsfelagnum á telefon 317959 ella ffk [kurla] krabbamein.fo.
Nýtt tilboð til krabbasjúklingar
Krabbameinsfelagið og Havnar Svimjifelag eru farin undir at fyrireika eitt nýtt rørslutilboð fyri fólk, ið hava krabbamein. Tað er vísindaliga prógvað, at rørsla veksur um mótstøðuførið móti sjúkum og at krabbameinssjúklingar, sum íðka ítrótt og røra seg nógv, hava betri lívsgóðsku og størri møguleika at liva longri.
v/ Krabbameinsfelagið
Jákup N. Olsen, formaður
v/ Havnar Svimjifelag
Sigurd L. Lamhauge, formaður


text:
So var fyrsta video’ið her!
Eg eri ordiliga spent uppá at vísa tykkum hetta. At gera make-up tutorials er nakað spildur nýtt fyri meg, so eg má viðganga at eg eisini eri eitt sindur nervøs. Men tvass, nú geri eg tað og hvat tá? Ha? man skal ikki altíð hugsa for nógv um tað, tí ofta endar man við at leggja alt frá sær, tá tað verður vent og dragað ov nógv. So eg leyp út í tað.
Við hesum lookinum er fokus á bæði eygum og varrum. Tað hevur verið sagt at vit skulu velja at hava fokus á antin eygum ella varrum, men í dag er alt loyv.
Hetta lookið er nokk so ógvusligt og edgy, men tað haldi eg eisini er loyv tá man fer á jólafrokost ella til aðrar serligar veistlur. Av tí at so nógv fokus er á smynkuni hóskar tað væl at koyra alt hárið í ein stramman topp (um man klæðir tað) og kanska fara í okkurt sum er eitt sindur neutralt. Hetta hóskar serliga væl til ein lekkran svartan kjóla.
Tú kanst nýta tað smynkuna tú hevur, men fyri júst hetta lookið er umráðani at tú hevur ein gullglimmur eygnaskugga og eina brúna varrastift, fyri at fullføra júst hetta lookið. Men tú kanst saktans eisini nýta okkurt sum minnur um.
So er bara at trýsta á “play” og fara í gongd. Brynja teg við eitt sindur av toli og so skal tað nokk ganga. Um tú hevur spurningar, so er bara at spyrja.
Vónandi fekk tú íblástur.
M&K


text:
Dan Uzan
Dan Uzan (føddur 1977, deyður 15. februar 2015) var ein danskur kurvabóltsleikari, samfelagsfrøðingur, vaktarmaður, ið hoyrdi til jødiska samfelagið í Danmark, og sum bleiv myrður orsakað av sínarai trúgv av einum muslimskum yvirgangsmanni undir yvirgangsálopunum í Keypmannahavn hin 14. og 15. februar 2015. Skotálopið á synagonguna hendi umleið ein hálvan tíma eftir miðnátt. Seinnapartin dagin fyri fór eitt annað skotálop fram móti Krudttønden í Keypmannahavn, har ein maður doyði og tríggir løgreglumenn vóru særdir. Hann varð útbúgvin samfelagsfrøðingur (cand. polit.). Hann hevur starvast fyri SAS og fyri Tiger-handilsketuna. Foreldur hansara vóru av donskum og ísraelskum uppruna, mamman er donsk, pápin er ísraeli. Dan var næstelstur og vaks upp í Hvidovre. Hann gekk í jødiska skúlanum, Carolineskolen. Hann spældi fótbólt í jødiska felagnum Hakoah, sum málmaður, og luttók í fimm altjóða jødiskum ítróttastevnum, Maccabiadur, og umboðaði Danmark og felagið sum málmaður.[1] Eitt skifti búði hann í Ísrael, har hann lærdi seg hebraiskt.[2]
Innihaldsyvirlit
Lívsleið og deyði[rætta | rætta wikitekst]
Lívsleið sum ítróttamaður[rætta | rætta wikitekst]
Dan Uzan var 205 cm høgur. Hann spældi kurvabólt frá 1996 við danska felagnum Hørsholm 79ers. Fyrst spældi hann við ungdómsliðnum, síðan spældi hann í meistaradeildini og frá 2010 spældi hann sum veteranur við Høbas, sum er eitt veteranlið í sama felag.[3] [4]
Uzan hevur eisini spælt fótbólt við jødiska fótbóltsfelagnum Hakoah í fleiri ár, hann var málmaður.[5][6] Fótbóltsvenjari hansara, Tage Skolnik, ið var venjari hjá Dan Uzan frá 1995 til 2007, minnist hann sum ein góðan vin, ið altíð møtti til venjing.
Myrður í yvirgangsálopi[rætta | rætta wikitekst]
Dan Uzan, ið var 37-ára gamal, tá ið hendingin fór fram, stóð sum vaktarmaður uttanfyri eitt mentanarhús, ið var aftanfyri jødisku synagoguna í Krystalgade í Keypmannahavn, tá ið tann mistonkti drápsmaðurin, hin 22 ára gamli Omar Abdel Hamid El-Hussein, skeyt Dan í høvdið. Hann doyði av skotunum. Dan stóð sum sjálvboðin vaktarmaður uttanfyri synagonguna, meðan ein ein veitsla fór fram í einum høli inni í synagoguni, tí ein genta helt sína bat mitzva (svarar nøkulunda til eina konfirmatión). Tveir løgreglumenn vóru eisini raktir av skotum í armar og bein, men vóru ikki í lívsvanda. Dan Uzan varð eftir álopið og deyða sín heiðraður sum ein hetja, tí hann var við til at forða fyri at eitt hópdráp kundi fari fram, um yvirgangsmaðurin slapp inn í synagoguna, har umleið 80 fólk vóru.[7]
Jarðarferðin[rætta | rætta wikitekst]
Dan Uzan fór til jarðar hin 18. februar 2015. Fleiri hundrað fólk fylgdu honum til jarðar, millum onnur vóru danski forsætisráðharrin, Helle Thorning-Schmidt og løgmálaráðharrin Mette Frederiksen og fylgdu.[8] Hann varð grivin í Mosaisk Vester Begravelsesplads.[9]
Heiður[rætta | rætta wikitekst]
Uzan varð í 2015 heiðraður posthumt av franska ríkinum við heiðursmerkinum Médaille du Courage (dirvismedaljan).[10] Í desember sama árið, varð hann av danska tíðindablaðnum Berlingske valdur til Ársins dana fyri árið 2015.[11]
Keldur[rætta | rætta wikitekst]
- ↑ kristeligt-dagblad.dk
- ↑ haaretz.com - Slain Jewish guard in Denmark was 'irreplaceable', skrivað hevur Daniel Estrin, 15. feb. 2015.
- ↑ hbbk.dk - Klubkammerat offer for terrorangrebet i nat
- ↑ basketball.eurobasket.com
- ↑ blogs.forward.com
- ↑ haaretz.com - Danish Jew killed at synagogue: A guard on the pitch, a guard for his people, skrivað hevur Benjamin Krasnik / Kristeligt Dagblad, 21. feb. 2015
- ↑ Algemeiner.com - Details of Attack Emerge as Copenhagen Synagogue Security Guard Dan Uzan Hailed as Hero
- ↑ euronews.com - Hundreds mourn Jewish guard Dan Uzan at Copenhagen funeral
- ↑ bt.dk - Se billederne: Statsministeren forlod begravelsen af Dan Uzan i tårer
- ↑ "Frankrig hædrer ofrene for attentaterne i København". Den Franske Ambassade i København. 9. november 2015. http://www.ambafrance-dk.org/Frankrig-haedrer-ofrene-for-attentaterne-i-Kobenhavn.
- ↑ Anna Gottschalck og Henrik Jensen (8. december 2015). "Årets Dansker betalte den ultimative pris". Berlingske. http://www.b.dk/nationalt/aarets-dansker-betalte-den-ultimative-pris.


text:
Sjúrður: Øgilig megi tá fólk skrála inn á pallin
Tann persónurin, sum oftast hevur staðið á stóra palli á Vágsbøi, er Sjúrður Skaale, sum nú verður frásøgumaður á Summar Festivalinum fyri tólvtu ferð.
Sjúrður Skaale hevur gjøgnum árini presenterað bólkar sum Roxette, Twisted Sister, Westlife, Kim Larsen, Ronan Keating og nógvar aðrar.
– Tað er blivið fastur partur av mínum summari at vera frásøgumaður á Summar Festivalinum. Eg skal mála nøkur vindeygu, pussa knapparnar til føroysku klæðini, steinkja nakrar pylsur, og so skal eg eisini á Summar Festivalin, sigur Sjúrður Skaale.
– Tað er stuttligt at vera frásøgumaður á Summar Festivalinum, tí fólk eru positiv og í góðum lag, og so er eisini spennandi at møta artistunum, sum skulu á pallin, sigur hann.
Sjúrður Skaale hevur ofta upplivað, at stóra fjøldin á Vágsbøi rópar, tá ið hann hevur kunngjørt eitt navn.
– Tað er ein øgilig megi, tá ið 10.000 fólk skrála inn á pallin, og eg skilji væl tónleikarar, sum verða bundnir at tí, sigur hann.
Her ber til at síggja video-samrøðu við Sjúrð Skaale, har hann eisini greiðir frá, hvør minniligasta løtan á Summar Festivalinum hevur verið:


text:
Fyrispurningur til landsstýrismannin í mentamálum um journalistútbúgving
1) Eru ætlanir um at seta á stovn journalistútbúgving í Føroyum?
2) Hvørjir fyrimunir eru við at skipa journalistútbúgving í Føroyum?
3) Hvussu átti ein møgulig føroysk journalistútbúgving at verið skipað?
Miðlar fylla nógv í almenna rúminum og hjá einstaka borgaranum og miðlalandslagið er nógv broytt – ikki bara í Føroyum, men eisini um allan heim. Til evnið miðlar hoyrir eitt kjak um m.a. vald, valdsbýti, samfelagskritikk, fólkaræði, um mál og um journalistiska handverkið.
Í 2011 varð álitið, “Betri miðlar” handað táverandi landsstýrismanni í mentamálum, og í innganginum verður nevnt, at Fróðskaparsetur Føroya arbeiðir við eini “miðlafrøðiútbúgving”. Tó fyllir málið um útbúgving ikki nógv í álitinum, sum viðurkennir, at føroyska miðlaøkið er ungt, at ikki nógv er granskað í føroyskum miðlum, og at ein slík útbúgving kann slóða fyri, at miðlaspurningar verða meira viðgjørdir í framtíðini. Tó er eingin útbúgving sett á stovn, hóast stutt skeið um miðlar eru partur av lestrinum á Føroyamálsdeildini.
Stórar avbjóðingar eru í føroyska miðlandslagnum, og kjakið um Public Service, um miðlastuðul, um journalistiska handverkið og um støðuna hjá føroyska málinum, kundi bent á, at vit júst hava tørv á at stovnseta eina útbúgving, har tey, sum starvast innan miðlaheimin og tey, sum ynskja at stavast innan miðlaheimin, kunnu taka útbúgving og førleikamennandi skeið og kunnu styrkja fakliga samskiftið um journalistik, um fjølmiðlaábyrgd, um leiklut miðlanna í einum fólkaræði og ikki minst um føroyska málið í miðlahøpi. Sínamillum og í samfelagnum sum heild. Harafturat er ein natúrlig avleiðing av eini útbugving, at fleiri viðgerðir og kanningar verða gjørdar innan økið, og at lagt verður upp til gransking innan evnið í størri mun.
Tí verða hesir spurningar settir.
Á løgtingi, hin 18.09.2018
Hanna Jensen


text:
Glitnir
Glitnir er salur í norrønu gudalæruni. Um Glitnir stendur at lesa:
Forseti er sonur Baldurs og Nonnu Nepsdóttur. Hann eigur tann salin á himni, ið rópast Glitnir. Allir ið koma til hansara við rættartrætum, fara sættir haðani, og hesin dómstólur er tann besti hjá gudum og monnum. Tikið verður soleiðis til:
Glitnir eitur salur
stokkar av gulli,
og tektur við silvuri.
Har man Forseti
búgva flestar dagar
og loysa allar sakir.
Glitnir ímyndar týdningin av umrøðu heldur enn at brúka vald sum máti at loysa trætur í norrønari siðvenju.


text:
Tað, sum hjartað er fullt av, endar á løriftinum! - Hetta til høvið umorðaða orðatakið brúkar listakvinnan Sigrun Gunnarsdóttir, tá hon skal greiða frá sínum egnu verkum. Hon er uppvaksin á Eiði í einum kristiligum umhvørvi og mentan, og hetta hevur havt týdning fyri bæði hjartað og málningarnar, sigur hon næstan umberandi í heimildarfilmi, sum er gjørdur um listakvinnuna. Eftir lítla filmsbrotinum at døma, ið kann síggjast á framsýningin, er hetta ein áhugaverdur heimildarfilmur, hann vísir listakvinnuna í atelierinum, har hon týðiliga trívist.
Fotomynd úr heimildarfilmi
Væl valt
Tá eg spáki oman úr Listaskálanum grundandi yvir hvat eg skal skriva í hesum ummæli, møti eg eini Havnarkonu, hvørs fyrsta viðmerking snýr seg um framsýningina, sum eg júst havi vitjað. Hon hevur ikki verið enn, sigur hon og eg skilji, at ein orsøk er, at hon heldur listina hjá Sigrun Gunnarsdóttir vera ov tunga - mann fær næstan ringa samvitsku av at skoða hana, heldur hon. Myndir, sum verða reduceraðar til agitatión og reinan boðskap eru ikki serliga áhugaverdar sum listaverk. Eg hugsi, at hon hevur rætt í, at ein eitt sindur tungur boðskapur við moraliserandi peikifingrum onkuntíð hevur sett sín dám á málningarnar hjá Sigrun Gunnarsdóttir. Men á aktuellu framsýningini í Listasavninum eru tey mest agiterandi verkini ikki við. Har er væl valt út við denti á tað frásagnarliga, surrealistiska, symbolska, einfalda og kærleiksfulla og við eini skilagóðari perspektivering aftur til listarliga útgangsstøðið hjá Sigrun Gunnarsdóttir. Heitið á framsýningini “Tað stóra í tí smáa” fevnir um eitt høvuðstema á framsýningini við smáum lutum og hendingum, sum lýsa og innlima størri tilverulig hugtøk sum kærleika, menning og deyða.
Kronologisk framsýning við denti á samtíð
Á innasta vegginum í Listaskálanum hanga nakrir gamlir málningar hjá Sigrun Gunnarsdóttir. Har er m.a. ein sjálvsmynd frá sjeytiárunum, sum vísir, at listakvinnan hevur verið á eini meira klassiskari kós innan listina við leyshentum penslastrokum við ljósfylltum reyðum og grønum mótsetningslitum. Á sama veggi hongur myndin Í urðini frá 1994, har listakvinnan arbeiðir heilt øðrvísi við myndaflatanum og har steinar og vøtn gerast dekorativ mynstur við fløtum konturlinjum. Soleiðis hevur áskoðarin høvið til at fylgja menningini hjá listakvinnuni fram til eyðkenda stílin hjá Sigrun Gunnarsdóttir við stórum einlittum flatum við týðiligari umhvarvsstriku. Meginparturin av teimum umleið 55 verkunum á framsýningini eru frá hesari øldini og tað er skilagott raðfest.
Ein øðrvísi listakvinna
Í sambandi við framsýningina er ein bók framleidd við myndum og tekstum eftir Nils Ohrt, listasavnsstjóra, Mariu Jørðdal Niclasen prest, sum er dóttir listakvinnuna umframt ein góðan lyklatekst hjá Solveig Hanusardóttir Olsen, ið m.a. greiðir fra, at listin hjá Sigrun Gunnarsdóttir brýtur frá aðrari føroyskari list. Eg minnist væl hvussu øðrvísi henda listin var í mun til høvuðsrákið í føroyskari list, tá eg av fyrstan tíð upplivdi verkini hjá Sigrun í 1990´unum. Eg minnist, at eg upplivdi myndamálið við smáum blómuspírum, ið spretta á klettagrund sum heldur naivt og trivielt, samstundis sum eg hevði virðing fyri dirvinum hjá listakvinnuni, ið greidliga vildi finna sína egnu leið.
Listarligur skyldskapur
Tá eg hyggi at myndunum í Listasavninum í dag, hugsi eg um Frimod Joensen og naivismu, tá eg síggi grøna, steyrrætta fjallið og um Ejnar Nielsen og symbolismu, tá eg síggi monumentalir einstaklingar og symbol í hugfarsligari heild. Summir rekvisittir fáa meg at hugsa um Jóanes Nielsen (Gummistivlarnir eru tær einastu tempulsúlurnar sum vit eiga í Føroyum) og fleiri av frásagnarligu kvinnulýsingunum fáa meg at hugsa um myndir hjá Rannvá Holm Mortensen. Sveimandi frakkar fáa meg bæði at hugsa um Magritte og surrealismu og um popplist hjá Edward Fuglø. Men mest er tað sjálvandi Sigrun Gunnarsdóttir, ið kemur til hugs, tí hennara stílur hevur verið rættiliga konsekventur nú í mong ár.
I kataloginum stendur eisini, at listakvinnan fekk stóran íblástur av árinum, hon dvaldist í Kuummiut í Eysturgrønlandi. Fyrsti veggurin uppi á balkongini er halgaður myndum við grønlendskum myndevnum - tær hava eitthvørt mytiskt yvir sær og myndevnisliga hevur listakvinnan eisini nýtt ævintýr sum útgangsstøði, eitt nú eru fleiri myndir við myndevni frá Prinsessuni á ertrini. Hesar eru eitt sindur øðrvísi í stíli, allar madrassurnar eru teknaðar við hvør sínum mynstri, so at myndirnar eru sera dekorativar og næstan abstraktar.
Jarbundin list
Annars eru myndirnar á framsýningini sum heild rættiliga einfaldar og savnaðar kring ein figur, ein persón, eitt fjall, ein fugl, eitt træ osfr. Hesin er settur á eina bakgrund, hon kann vera svørt, grá ella onkran annan einlittan lit og harumframt eru nakrir lutir, ið onkursvegna viðmerkja ella leggja aftrat støðulýsingini eins og eitt slag av rekvisittum í eini pallseting. Eg haldi ikki, at tað hevði verið torført at gjørt eina sannførandi scenografi um hesar frásagnarligu myndirnar høvdu verið tulkaðar dramatiskt á palli. Myndamálið er ógvuliga konsekvent í málningunum av fuglum, búrum, høsnaneti, mammum, ommum, børnum, einglum, bíblium, hurðum, lyklum og blómum. Sjálvt um fleiri av myndunum hava eitt surrealistiskt flog, ið m.a. kemst av, at summir lutir sveima ella eru ovurvaksnir ella minkaðir niður í stødd, sýnast myndevnini jarðbundin, næstan innisæl. Høsnanet og hurðar verða ikki bert fataðar sum forðingar, men sum dømi um kerligt eftirlit og tilveruliga menning. Symbolikkurin er einfaldur, góðvarin, kristiligur og yvirhøvur rættlátin, haldi eg. Fleiri myndevni eru sjálvsævilig og grundað á upplivingar hjá listakvinnuni. Í hesum heimi eru kvinnur, mammur og ommur hetjurnar. Konur og fuglamammur, sum javnt og samt taka sær av heimi og børnum. Best dámar mær myndir, ið tykjast meira inniligar enn elskuligar, t.d. 2001 Hár (2005) og málningin, sum ímyndar ein smádrong, ið varisliga heldur einum spurvi. Her eru stílur og innihald samantvinnað á meiningsfullan hátt. Mær dámar eisini uppsetingina við grámálaða vegginum á framsýningini, har ein stólur og ein sofa eru sett inn, so at rúmið minnir um verkstovuna hjá Sigrun Gunnarsdóttir við framurskarandi útsýninum oman á Eiðismøl, sum listakvinnan sambært heimildarfilminum útihýsir úr síni verkstovu við bobluplasti fyri vindeygað. Og tað er kanska tí, at listakvinnan er meira áhugað í tí, sum hjartað er fullt av heldur enn í landslagnum uttanfyri.


text:
- Tíðindi, mentan og ítróttur
207 umhvørvisverndarfólk dripin í 2017
Global Witness siga í nýggjari frágreiðing, at flestu drápini hava samband við størri landsbúnaðarverkætlanir. Fólk verða dripin, tí tey royna av verja, at óspilt náttúra verður broytt til landbúnaðarøkið til at dyrka kaffi og pálmaolju.
So hvørt sum eftirspurningurin eftir landbúnaðarúrdráttum veksur kring heimin, hava fyritøkurnar brúk fyri størri økjum at dyrka.
Stríðsfólk, sum verja náttúruna og umhvørvið, verða ofta dripin í tí stilla, sigur Ben Leather í Global Witness.
Í 53 førum hevur felagsskapurin prógv fyri, at herurin ella løgreglan høvdu ábyrgdina av morðunum, og myndugleikarnir kunnu hava samband við fleiri dráp, hóast brotsmenn og familjur eru dømd fyri drápini.
Umframt at berjast fyri umhvørvi, verða hesi fólkini eisini hótt, handtikin, kynsligur ágangur verður framdur móti teimum og ágangur á internetinum.
Í Brasil eru 57 umhvørvisverndarfólk dripin í ár og í Filipsoyggjum 48.
Global Witness-felagsskapurin finst at stjórnini í Brasil og sigur, at myndugleikarnir arbeiða í tí dulda, og umhvørvislóggáva og reglugerðir eru alt ov linar, og tað gagnar stóru landbúnaðarfyritøkunum.
Í sjey førum eru fýra ella fleiri umhvørvisstríðsfólk dripin í senn.
Í Filipsoyggjum vórðu t.d. átta fólk í eini bygd dripin, tí tey mótmæltu kaffi-framleiðsluni.
Sí eisini


text:
Hanus Samró
09.03.2015 - 14:20
Ítróttur > Ítróttur > Fótbóltur
Í samband við “Premier League,” ið verður víst á portal.fo, hava vit sett Kennethi H. Djurhuus nakrar spurningar viðvíkjandi stórdystinum millum Manchester United og Arsenal í eingilsku steypakappingini F.A. Cup.
- Vónirnar eru ikki so øgiliga góðar. Manchester United er um nakað “boogey” liðið hjá Arsenal. Sum útgangsstøðið eri eg stúrin, hóast United kanska hava eitt hitt ringasta tíđarskeiđiđ. Vit stilla nokk við sterkastu manning, tó vænti eg, at Szczesny fær kjansin. Vóni eisini, at Walcott fær ein dyst, og um eg skal tippa, so tippi eg 2-1 til okkum. Alexis og Cazorla skora!
Dysturin millum Mancester United og Arsenal verður leiktur í kvøld kl.20.00.


text:
Røðan snýr seg um málið og serliga málið í stjórnarskipanaruppskotinum, sum var aktuelt tá. Tíverri er lítið broytt hesum viðvíkjandi.
tú tekur meg at tær
so tætt í tín favn
tit oyggjar so mætar,
Gud signi tað navn
sum menn tykkum góvu
tá teir tykkum sóu
Ikki er ringt at ímynda sær, at hon, sum tekur teg at sær, er móðurlandið, Føroyar.
Tá ið teir illa tiltuskaðir, landnámsmenninir, meini eg altso, koma at oyggjunum og seta búgv her. Ella sum skaldið kvøður: fyrstur Grímur Kamban í oyggjum festi tjøld. Og so stíga vit fast á várt gólv og flyta fram kvæði um kappabrøgd í Føroya høll – og tað hava vit gjørt líka síðani.
Tað hevur verið sagt, at teir fyrstu, ið komu til landið, vóru írskir munkar, og at tað tí var ógjørligt at fólka landið, tí at teir, hóast førir fyri so mangt, ikki vóru førir fyri at gerast við barn. Men tað hevur undrað meg í mong ár, hvussu landnámsmenninir úr Noregi hava borið seg at at gerast við barn, men ivaleyst hava onkrir menn, við kvinnukynsgøgnum verið við á ferðini, tá ið teir sóu landið.
Í 1881, tá ið Føringafelag í Keypmannahavn varð stovnað, var treytin fyri at gerast limur í felagnum tann, at tú skuldi vera maður, yvir 14 ár og kønur í føroyska málinum. Tá ið nú orðið maður verður sagt eisini at merkja menniskja, skuldi verið natúrligt, at eisini menn við ongum manskynsgøgnum sluppu at vera limir, men so var als ikki.
Malan Marnersdóttir sigur í Kvinnurøddum, at júst málsøguliga merkingin, har samanfall er millum mann og menniskja, vísir, at menniskju vóru menn: teir áttu jørðina, arvin, avgerðirnar og ábyrgdina.” (Malan Marnersdóttir: Kvinnurøddir 1985, s. 30)
Eftir at føroyskar konur í Keypmannahavn høvdu víst sítt ólydni og stovnaðu egið felag, vórðu treytirnar broyttar í 1897. Orðið maður varð í upptøkutreytunum broytt til ein og hvør, so tey munnu ivaleyst ikki sjálvi hava trúð lygnini um, at orðið maður merkir menniskja, tá ið tað veruliga kom til skarpskeringar.
Í bókini Glottar úr kvinnulívi, sum kom út í 1988 er ein sera áhugaverd grein hjá Mariu Jacobsen, nevnd Valdið og skilnaðurin millum kvinnur og menn. Hon vísir á, at bóndasamfelagið var eyðkent av at vera býtt upp í fýra avmarkað øki: húsið, innangarðs, uttangarðs og tað fremmanda, sum lá uttan fyri bygdina. Uppgávan hjá konunum lá í húsinum og innangarðs og hjá manninum uttangarðs, tvs. í haga, bjørgum og sjógvi og í tí fremmanda. Úteftir varð bygdin umboðað av teimum, sum høvdu størst vald, stórbóndum, embætismonnum og kirkjumonnum, “teir áttu lykilin til sannleikan og høvdu tamarhald á medviti fólksins.” (Kirsten Didriksen: Glottar úr kvinnulívi 1988, s. 109).
Menn umboðaðu familjuna úteftir, á grannastevnum, á vártingi og á løgtingi.
Kvinnur høvdu ikki atgongd á tingi, uttan so at tær høvdu gjørt okkurt ljótt, verið ólýdnar, drivið hor, átt leysingabørn og vóru atvold til tey sokallaðu legumálini á tingi.
Kvinnur hava altíð arbeitt, men felags fyri alt kvinnustarv er, at tað í høvuðsheitum ikki hevur verið virðismett á sama hátt sum mansarbeiði, tað sæst best á, hvør ið fær løn, og hvussu nógv tú fært í løn. (undantøk eru sjálvandi) Tær hava eisini verið tættari knýttar at heiminum enn menninir, sum hava røktað haga og sjógv og tikið sær av øllum samskifti úteftir.
Komi at minnast ein konu, sum ein dagin, hon var elligomul tá, slapp ein biltúr av bygdini til grannabygdina, hetta var í 1980´unum og var fyrstu ferð, hon nakrantíð hevði verið uttan fyri eingjagarðarnar úti í tí fremmanda. Hetta verður sagt fyri at minna á, hvussu ótrúliga stutt tað er síðani, at vit trøllkonur lótu eyguni upp og hugdu niðan fjallið, sum Elin Bjørg Højgaard tekur til í einari barnabók, hon skrivaði í 1977, um býfluguna í reyðum hosum.
Óvanin við at ferðast í tí fremmanda ger, at kvinnur, tá ið tær í alt størri mun fara út um heimið, út á arbeiðsmarknaðin og fáa sær útbúgvingar, eru á herrens mark. Tær gerast tá varar við, at har valdar ein ávís, sera óhóskandi fatan av kvinnum og kvinnuleikluti, sum er sementerað í eitt langt tíðarskeið, meðan kvinnur ikki hava luttikið í hesum partinum av lívinum. Tankar, fatanir ja, stutt sagt alt sum hevur við vitskuna at gera, hvussu tú fatar og ber teg at í slíkum umhvørvi, er grundað á eina túsundára langa traditión, har mannlig virði hava bitið seg fast.
Hetta ger seg sjálvandi eisini galdandi í talu og skrift. Talaða og skrivaða málið gevur als ikki rúm fyri henni í almenninum, í staðin er hon í mongum førum útihýst og signalerað verður, at hon er farin inn á serligt mannligt øki.
Hevur mál nakra ávirkan á hugburð og áskoðanir? Ger málið av hvussu vit hugsa ella endurspeglar tað bara okkara áskoðanir og sosialu viðurskifti?
Hvønn dag skapa vit verðina, vit liva í, eftir mannaskaptum reglum. Vit velja, skipa og tulka hendingafloymir fyri at royna at geva lívi meining, og tað eru fá av okkum, sum hava illgruna av, hvussu djúpt grundfestar og einaráðandi reglurnar eru. Tær eru álagdar okkum soleiðis, at tað, vit síggja, staðfestir tað, vit eru leidd at síggja. Og ein av avgerandi faktorunum í tulking okkara av hesum veruleika er málið.
Merkingarreglar, sum eru partar av máli, eru ikki natúrligar, tær eksisteraðu ikki, áðrenn vit fóru at tosa og lógu bara og bíðaðu eftir, at menniskja skuldi koma fram á tær. Tvørturímóti, tær eru mannaskaptar. Tá ið reglarnar so eru har, so hava tær ein vana at gerast góðkendar og sjálvvarðveitandi, uttan mun til um tær eru grundaðar á misfatanir ella avoldaðan hugburð.
Ein av hesum málreglum er at brúka mannin sum norm. Uttaná kann tað tykjast at vera lutfalsliga meinaleys regla fyri at flokka/skipa lutir og hendingar í verðini, men nærri kanningar avdúka regluna sum eina tað mest gjøgnumtreingjandi og oyðileggjandi reglu, sum er komin til. At hava mannin sum norm, merkir, at standardurin ella natúrliga menniskja er kallur, og tískil eru tey, ið ikki eru av kallkyni, frávik.
Lat meg geva nøkur dømi: um ein skúlanæmingur ætlar sær at skriva setningin: konan er vøkur og ikki veit hvussu vøkur stavast, nyttir einki at fara at leita í einari orðabók, tí orðið vøkur stendur ikki í har sum leitorð. Í orðabókum er leitorðið fyri lýsingarorð í kallkyni, og tí mást tú duga at benda orðið, tú ætlar at brúka, til kallkynsform. Eftir mínum tykki fullkomuliga óhoyrt, men als ikki ónatúrligt í høvdunum á teimum sum gera orðabøkur, tí hetta er siðvenja/reglan.
Ella orðið verkur: í orðabókini verður hetta lýst sum tað at hava ilt, pína, og dømi er: eg havi sovorðnan verk í høvdinum, sjálvt um eg aldrin havi hoyrt nakran við timburmonnum ella hvat tað skal vera, talað um høvuðverk, men heldur um høvuðpínu, longur niðri verður lagt eitt annað orð aftrat, men tað verður ikki lagt út sum leitorð, t.e. orðið verkir, sum verður sagt at vera pína, stutt áðrenn hon eigur. Hatta við stutt áðrenn, er nú sum man tekur tað, tað veldst um so mangt, sum heldur ikki stendur í orðabókum.
Seinastu 30-40 árini hava serliga feministar granskað og kjakast um týdningin av máli kontra hugburði. Tað hevur hildið verið týdningarmikið at broyta málið og bent tað inn á eina kynsneutrala leið. Men at eyðmerkja og umskapa reglar, sum stýra atburði/hugburði er torført, serliga tí at amboðini, tú skalt nýta eru grundað á patriarkalska skipan, har maðurin er normurin, ella sagt við øðrum orðum: málið tú ætlar at broyta, eru partur av patriarkalsku skipanini.
Í Føroyum er einasta, eg veit um, sum hevur granskað og skrivað um mál: Kirsten Didriksen. Í Bókini Færøerne Sprog og køn (1986) leggur hon ikki fingrarnar ímillum í niðurstøðu sínari um støðuna hjá føroyskum konum lýst gjøgnum mál og málbrúk.
1. Konur verða ósjónliggjørdar í fjølmiðlum og vera málsliga diskrimineraðar, tær hava ikki eitt mál, tær kunnu identifisera seg við, tað verður í stóran mun tosað í maskulinum um alt, sum fyriferst í samfelagnum, so konur eru útihýstar bæði visuelt og á málsligum plani í miðlunum.
2. Politisku flokkarnir prioritera konur ógvuliga lágt, tær eru góðar at hava við, tað er kanska politiskt korrekt, men tær eru ikki neyðugar og í summum førum beinleiðis skaðiligar, tí tær kunnu ikki savna atkvøður til flokkin, og í summum førum verða tær hildnar bara at spjaða atkvøðurnar ov nógv.
3. Málnevndin er konservativ, hon hevur altíð sæð spurningin um kynsdiskriminatsjón í málinum sum ein stríðsspurning og vísir á, at forkláringin hevur eina málsøguliga orsøk, sum krevur eitt innlit, sum mong/mangar ikki hava. Hetta hava mangar konur sannað, tá ið tær hava fingið slongt í høvdið, at maður merkir menniskja, og tað heldur tað fram at merkja, so leingi vit góðtaka tað.
Nýggjar norskar kanningar hava víst, at sjálvt um konur eru rættiliga aktivar í politikki og samfelagslívi sum heild, so eru tær nógv ósjónligari í miðlunum enn menn, tær vera sera sjáldan brúktar sum dømi, t.d. í lærubókum, uppgávum o.s.fr. Tað kann Elisabeth Møller Jensen, sum er stødd í Føroyum í løtuni, eisini skrivað undir uppá. Dømi, eg komi at hugsa um, er, tá ið stjórin fyri Statens Museum for Kunst fór frá nú í februar og gjørdist stjóri á Nasjionalmuseet í Oslo. Longu dagin eftir kundi Jyllands Posten vísa á níggju møguligar kandidatar til starvið, og ongin var kona. Elisabeth Møller Jensen kallar tað at vera kynsblindur og reksar í aftursvari til Jyllands Posten upp níggju aðrar kandidatar, sum allar eru konur.
Eg haldi eg gloymdi at siga, at stjórin, sum fór í annað starv, var kona.
Málfrøðingar hava broytt støðu um mál og kyn, eisini í Føroyum. Í des. 1998 segði Málnevndin í einum Orðafari hvat hennara sjónarmið vóru um mál og kyn.
Sagt verður at málið er ikki bert eitt samskiftisamboð, men gjøgnum málið kunnu vit eisini vísa nøkur virði, kenslur og hugburð til tað, sum tosað verður um. Men kjarnin í kjakinum um málið í javnstøðuhøpi snýr seg um ikki at gera mismun millum kynini ella ikki lata nakran vera fyri vanbýti av málsligum orsøkum.
Um trupulleikan við starvsheitum sigur Málnevndin: Mælt verður til at nýta kynsómarkað starvsheiti sum t.d. lærari, fulltrúi, skrivari, leiðari, politistur, sjúkrahjálpari. Men vit hava verri enn so altíð kynsómarkað orð, t.d.: sýslumaður, løgmaður, ljósmóðir, jarðarmóðir. Men vilja vit partú vísa á, at talan er um kvinnu ella mann, ber til at at nýta bæði -kvinna/kona og -maður alt eftir lívkyni: tingkvinna/kona, tingmaður; landsstýriskvinna/kona, landsstýrismaður, forkvinna/kona, formaður, talskvinna, talsmaður o.s.fr. Til ber í summum førum at nýta -fólk ella manning sum kynsómarkaða orðing: arbeiðsfólk, embætisfólk, landsstýrisfólk, tingfólk.
Hetta helt eg, góðtrúgvin sum eg eri, at Stjórnarskipanarnevndin fór at taka til eftirtektar, men so var als ikki.
Stjórnarskipanarnevndin hevur kjakast og viðgjørt ymisku heitini, ið brúkast skulu í slíkari lóg; Men um tú livir í tí fávitskutu trúgv, at tað vóru orðini tingmaður og landstýrismaður kjakast var um, so fert tú púra skeiv. Í staðin varð kjakast um, um landstýri, løgmaður og landstýrismenn heldur skuldu itið: stjórn, forsætisráðharri og ráðharrar. So tað tykist als ikki sum, at tað er komin nøkrum til hugs í heila tikið bara at taka til umrøðu tann veruleika, at av teimum 16 ymisku heitunum, umrødd í nýggju stjórnarskipanini eru 15 kallkynsheiti og eitt hvørkikynsheiti:
Heitini eru: løgmaður, varaløgmaður, tingformaður, tingmaður, landstýrismaður, landssakførari, dómari, dómaraforseti, løgtingsgrannskoðari, landsgrannskoðari, umboðsmaður, uttanríkispolitiskur leiðari, uttanríkispolitiskur samskipari, fúti, fakdómari og løgrættufólk.
Í hinum norðurlendsku tingunum er tað bara Ísland, sum hevur kallkynsheiti við manni, har eita tingfólk: tingmenn, og tey í stjórnini eita ráðharrar.
Í Danmark, Noreg og Svøríki eita tey: medlem, repræsentant og ledamot og í stjórnunum eita tey ministari og statsráð. So tað ber til! Um viljin er til staðar!
Í fyrsta parti undir viðmerkingum um Fólkið og landið, skrivar Stjórnarskipanarnevndin: Føroyar eru millum heimsins elstu lond. Føroyska tjóðin hevur ment seg frá tí degi, norrønir landnámsmenn høvdu við sær stjórnarligar siðir úr Norðanlondum eins og bretsku oyggjunum og skipaðu seg við tingi, løgrætti, vártingum og helst eisini útinnandi og fyriskipandi høvdingum.
Har vóru teir aftur landnámsmenninir, hóast tað munnu vera nøkur ár eftirhondini, at teir komu til landið!
Í apríl í ár vóru 91 ár síðan allir menn fingu valrætt og valbæri í Føroyum. Nú meini eg altso bæði teir við x og y kromosomum og ognum og teir við bara x kromosomum og við ongum ognum.
Ein partur av tí at rudda slóð fyri konum á tingi er at skapa okkum eitt mál, sum gevur rúm fyri konum, og tað ber til!
Eg eri ikki av tí áskoðan, at fólk skulu revsast fyri at kalla konur grussur og formenn og syngja av hjartans lyst saman við Higgins professara: Why can´t a woman be more like a man, men vit eiga at krevja, at tað frá almennari síðu, á tingi, í fjølmiðlum og í lærubókum, verður givist við at kalla okkum menn, og har átti fólkini, ið smíðað hava uppskot til stjórnaskipan Føroya, at víst størri dirvi og vilja.
Keldur:
Kirsten Didriksen: Færøerne Sprog og køn. Husets Forlag 1986
Kirsten Didriksen: Glottar úr kvinnulívi. Egið forlag 1988
Føroysk orðabók A-Ø. Føroya fróðskaparfelag 1998
Marna Jacobsen: Signalvirði, ella spillir navnið ongan? Dimmalætting nr. 21. 30 januar 2007
Malan Marnersdóttir: Kvinnurøddir. Kvinnur í almenna kjakinum 1890-1902. Mentunargrunnur studentafelagsins 1985
Orðafar nr. 48, desember 1998. 12 árgangur
Dale Spender: Man made language. Routledge & Kegan Paul 1980
Álit. Stjórnarskipan Føroya. Stjórnarskipanarnevndin 18. desember 2006
Stjórnarskipan Føroya. Uppskot. Stjórnarskipanarnevndin 2006
Toril Swan: Kjønn, språk og ideologi. Språknytt 4/1997


text:
Frítíð
Tað er av stórum týdningi, at umstøður eru fyri einum fjøltáttaðum frítíðarvirksemi í Sunda kommunu. Ítróttarfeløgini og áhugafeløgini eru fleiri, og lívið úti á bygd gevur møguleikar fyri einum innihaldsríkum gerandisdegi á so mangan hátt, har ein fæst við tað ítriv, sum hugur er til.
Tað ber eisini til at nýta ein part av frítíðini í vetrarhálvuni til at læra nakað nýtt, ganga til fimleik í kvøldskúlanum ella taka lut í øðrum mentanartiltøkum. Sundakórið hevur verið virkið í nøkur ár og venur regluliga í vetrarhálvuni. Kommunan leggur stóran dent á, at borgararnir fáa tilboð, sum hava teirra serliga áhuga.
Sunda kommuna fer at virka fyri, at frítíðar- og trivnaðarøkið kann mennast og gerast enn fjølbroyttari, í samsvari við tey ynski, sum eru hjá fólki í Sundalagnum.


text:
Við nýggju byrjunarmyndini fær tú eitt samlað yvirlit yvir nýggjastu rørslurnar, soleiðis at tú skjótari og lættari kemur í gongd.
mínrokning tosar saman við øðrum forritum, m.a. Navision og e-conomic, so hon gerst partur av eini størri samlaðari skipan.
Sendir títt virki rokningar við mínrokning, so er møguligt at spara alla portoina, og ístaðin sleppa við einum lægri gjaldi.
mínrokning lættir um fakturering hjá bæði stórum og smáum virkjum
Er sjálvvirkandi gjaldsavtala ikki skrásett, so kann rokningin gjaldast við gjaldskorti.
Tann 1. Juni 2015 var ein stór príslækking á GS- og LS-gjøldum, sum svarar til 30 % príslækking, til okkara kundar.
Tað eru ikki einans kundar okkara, ið njóta fyrimunir við at móttaka talgildar rokningar. Innanhýsis hjá okkum er eisini nógv broytt til tað betra, sigur Petur Amon Dalbø.
Rokningarnar verða goldnar fyrr enn áður.
Fólk eru ymisk og tørvurin er í dag eisini ymiskur. Hetta vita vit væl og tí hava vit gjørt nógv burturúr at tillaga mínrokning til allar eindir.
Tú kanst avgreiða tínar rokningar tá tú situr frammanfyri telduni, ella á telefonini um tú til dømis er farin ein túr uttanlands.
Nú nýtist tú ikki at ivast um tú hevur minst til at gjalda, ella um kundin hevur fingið rokningina. Tú kanst fylgja við, líkamikið hvar tú ert.
Ynskir tú at móttaka allar rokningarnar í telduposti, so kunnu vit eisini tað. Tú skrásetir tær teldupostadressur, ið rokningarnar skulu sendast til.
Haðani kanst tú síggja rokningina, markera hana sum avgreidda, stovna gjaldsavtalu og mangt annað.
mínrokning kann eisini á ein sera lættan og tryggan hátt innkrevja limagjøld, haldaragjøld og onnur føst afturvendandi gjøld.
Loysnin er vælegnað til m.a.:
Við mínrokning sleppur tú undan skeivt skrásettum rokningum


text:
15. januar 2012
Sýnisundirvísing í Tølthøllini komandi fríggjadag
Í samband við, at Peter Decosemo kemur til Føroyar at halda ríðiskeið, verður høvi hjá øllum rossaáhugaðum at koma til sýnisundirvísing fíggjakvøldið kl. 17.30-19.00 í Tølthøllini. Her ber m.a. til at síggja hann arbeiða frá jørð við einum rossi og at síggja ein undirvísingartíma, har hann vendir sær til áskoðararnar og greiðir frá sínum sjónarmiðum. Peter er breti og býr í Onglandi, men undirvísir eisini uttanlanda. Hann hevur m.a. fyri stuttum verið í Ìslandi, har hann er væl dámdur fyri sín skemtiliga máta at breiða sín boðskap. Eitt skifti hevur hann búð í USA, har hann tað eina árið varð kosin ársins hestamaður í Illunois. Peter hevur drúgvar royndir bæði innan military og dressur á høgum støði og ber orð at vera sera dugnaligur undirvísari. Øll eru vælkomin mótvegis einum gjaldi uppá 100 krónur við inngondina.
Skeiðsluttakararnir hava ókeypis atgongd.
Vinarliga Heilsan Gunrid
Skeiðsluttakararnir hava ókeypis atgongd.
Vinarliga Heilsan Gunrid
12. januar 2012
Ríðiskeið í Januar 2012
Ríðiskeið 18-22 Januar
Vegna ríðskeið er ríðihøllin ikki opin fyri almenari nýtslu 18-22 Januar, báðir dagar íroknaðir.
1. januar 2012
Abonner på: Indlæg (Atom)


text:
Kunning um almannaveitingar 2018
Við gildi frá 1. januar 2018 eru veitingarupphæddirnar hesar1.
Fyri viðbót til fyritíðarpensjón eru upphæddirnar galdandi fyri útgjald av
veiting frá og við februar 2018.
[1] Sbr. kunngerð nr. 150 frá 28. november 2017 um áseting om javning av
almannaveitingum og kunngerð nr. 4 frá 19. januar 2018 um broyting í kunngerð
um áseting og javning av almannaveitingum.
[2] Galdandi fyri fyritíðarpensjónist, sum fær hægstu fyritíðarpensjón, og
hevur tikið pensjónina við til Danmarkar ella Grønlands, sbr. § 3, stk. 4 í almannapensjónslógini,
og sum var búsitandi í Danmark ella Grønlandi tann 23. desember 2017.
Í samband við at lønin sbrt. sáttmála
millum Føroya Arbeiðsgevarafelag og Føroya Arbeiðarafelag er broytt frá 1. mai
2018[2], eru
broytingar gjørdar í uppihaldsveitingunum eftir sjúkradagpeningalógini,
forsorgarlógini og lógini um arbeiðsfremjandi tiltøk.
Frá 1. mai 2018 eru hesar upphæddir
galdandi:
Sjúkradagpeningur
eftir lógini um dagpening vegna sjúku v.m.
Sjálvboðin
dagepeningatrygging fyri sjálvstøðug vinnurekandi
Fyribils
uppihaldshjálp eftir § 9 í forsorgarlógini
Varandi veiting
eftir § 13 í forsorgarlógini
Fíggjarligur stuðul eftir § 15 a í
forsorgarlógini
Veitingar eftir §
12 í lógini um arbeiðsfremjandi tiltøk
Veitingar eftir § 13 a í lógini um arbeiðsfremjandi tiltøk
Virknisviðbót eftir
§ 7 í lógini um arbeiðsfremjandi tiltøk og kunngerð nr. 114 frá 27. november
2012 um virknisvenjing
[2] Sambært § 9, stk. 2
í sjúkradagpeningalógini verður hægsta dagpeningaveiting roknað sum 80% av
lønini sambært sáttmála millum Føroya Arbeiðsgevarafelag og Føroya
Arbeiðarafelag, við tí í lóg ásetta vikutímatalinum hjá ófaklærdum, rundað til
nærmastu heilu krónuupphædd. Afturat hesi upphædd verður goldin frítíðarløn.
Veitingarnar eftir ásetingunum í § 9, 13 og 15 a í forsorgarlógini og § 12
og 13 a í lóg um arbeiðsfremjandi tiltøk eru ásettar sum ein ávísur
prosentpartur av hægstu dagpeningaveiting uttan frítíðarløn.
Dagført tann 04-06-2018


text:
Ingi Samuelsen
08.12.2017 - 08:43
Tíðindi > Uttanlands > Politikkur
Gongd er komin á samráðingarnar millum Bretland og ES-samveldið um hvussu Brexit skal skipast. Tað upplýsti ES-nevndarlimurin, Jean-Claude Juncker á tíðindafundi í morgun.
Sostatt sær út til, at takast kann upp annar táttur í samráðingunum um hvussu Stórabretland sleppur burtur úr ES.
Samráðingarúrslitið snýr seg um, hvussu markið millum Írland og Norðurírland skal skipast, og hvørji rættindi ES-borgarar í Stórabretlandi skulu hava, tá Brexit verður sett í verk.
Serliga markið til Norðurírland hevur verið ein stríðsspurningur. Á tíðindafundinum í morgun segði Theresa May, forsætisráðharri, at markið millum londini verður tað sama sum nú.
- Tað verður ikki talan um at at hava strangt eftirlit millum Norðurírland og Írland, segði Theresa May.
Í komandi viku er toppfundur í ES, og har verður alment tikið stig til at føra samráðingarnar inn í nýggju fasuna, har samráðast skal fram til eina handilsaftalu og gerast skal eisini samstarvsavtala viðvíkjandi stríðnum móti móti yvirgangi, skrivar dr.dk.


text:
Klaus Hagerup
Foto: Agnete Brun
Klaus Hagerup er norskur rithøvundur, sjónleikari og pallstjóri.
Hann er føddur í Oslo 5. mars 1946 og býr í Frederiksstad.
Hann er sonur yrkjaran Inger Hagerup, rithøvundan Helge Hagerup og er pápi rithøvundan Hilde Hagerup.
Fyrsta bókin er yrkingasavnið Slik tenker jeg på dere, sum kom út í 1969.
Hann hevur starvast á Den Nationale Scene, Nationalteateret og Hågalands Teater, bæði sum sjónleikari, leikstjóri, leiklistafrøðingur og rithøvundur.
Hann skrivar barna- og ungdómsbøkur, sangleikir, hoyrispøl og sjónleikir.
Útgávur:
1999 Markus og Diana
2003 Markus og genturnar
Umrøða:
Øysten Rotten: Mer moro med Markus. Dagbladet 16. oktober 1997
Heiður:
2003 Arks barnebokspris
2004 Riksmålsforbundets litteraturpris


text:
Sverri Egholm
20.04.2018 - 22:26
Tíðindi > Samfelag & Politikkur > Landspolitikkur
Í allan dag hava tingfólk, bæði úr andstøðuni og samgonguni, funnist at landsstýrisfólkum, sum ikki hava verið í tinginum tá mál innan teirra øki hava verið til viðgerðar.
Men Páll á Reynatúgvu, løgtingsformaður, boðaði í kvøld frá, at hetta ikki er nóg gott, og at formansskapurin fer at taka hetta upp til viðgerðar.
- Eg havi fleiri ferðir úr formansstólinum boðað frá, at hetta gongur ikki. Og eg kann leggja afturat í kvøld, at formaðurin fer at taka spurningin upp til viðgerðar í formansskapinum, segði hann.
- Tað er fyrst og fremst ein leiðsluuppgáva í landsstýrinum, at syrgja fyri, at landsstýrisfólk eru til taks her tá tey skulu vera her, men sjálvsagt fara vit í formansskapinum at gera okkara til, at fáa tingini at fungera um eingin annar kann gera tað, segði Páll á Reynatúgvu, løgtingsformaður.


text:
Partrolararnir Rókur og Lerkur komu á Runavík í gjár, har teir skulu landa.
Talan hevur verið um góðan fiskiskap, og upplýst verður, at parið hevur umleið 280.000 pund, og at meginparturin av veiðuni er toskur.
Hjá Faroe Origin hava tey havt úr at gera higartil í vikuni.
Stelkur og Bakur landaðu í gjár, og hevði parið 240.000 pund, har meginparturin av veiðuni var upsi.
Umframt tvey pør, so landar djúphavstrolarin Rankin umleið 20.000 pund av svartkalva til Faroe Origin í dag. Rankin kom á runavík tíðliga í morgun.


text:
Team Danmark stjórin Michael Andersen átalar nú tónan í samskiftinum hjá danska landsliðsvenjaranum Paulus Wildeboer og landsliðsstjóranum Lars Sørensen. Hann ætlar at hava ein fund við landsliðsvenjaran, og heitir annars á øll runt danska landsliðið um at tosa við vaksin fólk sum vaksin. Annars sigur Team Danmark stjorin eisini frá teimum fýra starvsfólkunum hjá Team Danmark sum vóru til staðar í Budapest, at “Indholdet i det som Paulus siger er OK, men formen er forkert!”. Sí innslag her á video.tv2.dk
3 thoughts on “Team Danmark stjóri átalar nú tónan hjá Dansk Svømmeunion”
-
Hatta tekur autoritetin vekk frá Wildeboer. Vónandi gevur hann aftur við skørpum, tí hatta er ein tápuligur máti at gera tað uppá. Hví ólukkan skilja danir ikki, at tað kanska er danski mátin at vera uppá, sum ger tað trupult at fáa úrslit í einum extremun ítrótti sum svimjing. Eg meini so við, svumu teir so gott?
Um danir vilja hava ein meira bleytan og sukursøtan tóna á kantinum, so hava teir ikki brúk fyri honum (Paulus), og Paulus sum venjari hevur als ikki brúk fyri at Team Dk alment kemur við slíkum úttalilsum. Team Dk vil hava úrslit, ja teir KREVJA úrslit fyri allan peningin sum teir leggja í svimjingina, men hatta koma teir ikki langt við, at gera Wildeboer til dana… nope.
“Indholdet i det som Paulus siger er OK, men formen er forkert!”
“Indeholdet” missir sín týdning um tað verður “leveret med rød saftevand og pølser” … dybt godnat… 😉
-
Eg mundi sagt “Vóru teir ikki ‘tøsedrenge’ áðrenn, so eru teir tað nú!” 🙂
Ein partur av at gerast vaksin, er væl netupp at man eitt sindur betri tolir harðan kritikk. So sigur Team Danmark stjórin at tað skal tosast við tey sum vaksin, ella at tað skal tosast við tey sum børn ?
Akkurát har eru fótbóltsspælararnir rættiliga nógv harðari enn vit. Ella í øllum førum harðari enn danir.
-
Wildeboer má gjarna harta svimjarnar, men tað kann vera ein feilur, at siga tað alment. Hann eigur, sum landsliðsvenjari, at átaka sær ein part av orsøkinum, hví mennirnir/dreingirnir ikki svumu so skjótt sum hann ynskti.
Men eg las onkrastaðnis, at tey hørðu orðini vórðu tikin úr einum longri práti, sum er typiskt fyri skandalu tíðindafólk. Tey knapt so góðu úrslitini fáa næstan meira umrøðu enn Friis og Ottesen, so tøse-skandalan kann gagna danska svimjing, ið saknar umrøðu. Eg meini so við, at fleiri fólk kenna navnið Chris Christensen nú enn tá hann svam í Budapest. Hvis eg var PR-maður hjá Team Danmark hevði eg lagt upp til at koyrt slíkar skandalur, hvørja ferð úrslitini ikki selja bløð. Kanska veit Wildeboer hvat journalistar vilja hoyra 😉
-
Ger viðmerking Cancel reply
This site uses Akismet to reduce spam. Learn how your comment data is processed.


text:
Krampus er skuggin hjá gamla jólamanninum Sankta Niklas, sum er fyrimyndin, tá vit í dag tosa um jólamannin, ið gevur gávur. Serliga í Eysturríki eru søgur um Krampus. Meðan jólamaðurin gevur fittum børnum gávur, er Krampus illur við børn, ið ikki akta. Myndir eru av Krampusi við børnum, sum hann hevur tikið og koyrt í posan. Til minnis um gamla Sankta Niklas hava vit niklasarmessu 6. desember.
Gamalt er, at ljós og myrkur møtast á jólum. Vit hava myrkasta og stytsta dag beint undan jólum, og so vinnur sólin á myrkrinum og vit fáa ljósari tíðir. Tá halda vit veitslu.
Gongdin í nátturuni, har ljós vinnur á myrkri, kann eisini førast yvir á kristnu trúnna. Vit siga, at Jesus var føddur og vann á myrkrinum. Aðrir átrúnaðir hava eisini somu siðir, har tey fegnast um ljósið, sum vinnur á myrkrinum.
Í søguni hjá Charles Dickens Eitt jólaævintýr hoyra vit um gíriga mannin, sum aldri hevur unt nøkrum nakað. Men nú vil hann broyta hetta og verða blíður og gávumildur. Bókin fæst sum floksett í Námi.
Á jólum møtast mótsetningar.
Disney teknifilmurin Lend a Paw (1941) er ein jólaklassikari, sum í 8 minuttir lýsir munin millum gott og ilt. Vit eru inni hjá Mickey Mouse, ið hevur hundin Pluto, sum verður freistaður av illamanni, ið er grønur. Men ein góður andi er eisini. Báðir líkjast Pluto, men vilja ávirka hann báðar vegir. Lurtið eftir, hvat teir báðir siga við Pluto. - Hvør vinnur í kuldanum á jólum, hin góði ella illi Pluto?
Í filminum um skuggan hjá jólamanninum, Krampus (2015), hoyra vit um húskið hjá Max. Tey klandrast illa og Max ger av at venda jólunum bakið. Hann tímir ikki at halda jól. Men hann veit ikki av, at nú verður Krampus óður. - Hvussu fara jólini hjá Max og teimum at verða, nú Krampus er eftir teimum?
Her er ein annarleiðis jólakalendari, har vit m.a. hitta Krampus.
Les meira um Krampus á Wikipedia.


text:
Gentur U14 høvdu sína fyrsu uttandura venjing í sunnumorgunin 5. februar kl. 9. Fyrstu tíðina verður vant tvær ferðir úti, umframt fríggjadagar í høllini. Gentur U14 eru tær gentur, ið eru føddar í 2003 og 2004.
Av tí at nógvar av gentunum enn eru við til vetrarítrótt, verður vant tvær ferðir um vikuna, fyribils sunnudag og mikudag, men hetta kann broytast. Liðið hevur sín egna facebook-bólk, har kunnað verður um hetta. Um onkur er, sum gjarna vil verða við, men ikki er við í hesum bólkinum, ber til at seta seg í samband við Mass Antoniussen, antin á facebook ella á tel. 220949.
Venjarar hjá Gentum U14 í ár, eru Mass Antoniussen og Birgir Joensen. Fríggjadagar venja tær saman við Jens Erik Rasmussen.
Liðleiðarar eru Irdi Thomassen, tlf. 224298 og Jarnhold Nattestad, tlf. 532701
Venjingartíðir
Sunnudag kl. 9:00
Mikudag kl. 18:15
Fríggjadag kl. 15:00 (í høllini á Giljanesi saman við Dr. U12)
Umframt hetta, stendur øllum í boði at venja við á fótbóltsbreytini, hesar tíðir:
Mánadag kl. 6:30 (í Skúlanum á Giljanesi)
Mikudag kl. 6:30 (í Sørvágs Skúla)
Fríggjadag kl. 6:30 (felagsvenjing á Giljanes, bussur koyrir úr Sørvági)


text:
Bókmentavirðisløn Norðurlandaráðsins
Bókmentavirðisløn Norðurlandaráðsins (Nordisk Råds Litteraturpris) varð stovnað av norðurlendsku stjórnunum í 1961. Virðislønin verður latin árliga av Norðurlandaráðinum, fyrstu ferð í 1962. Í 1962 var virðislønin 50.000 dkk. Síðan 1995 hevur hon verið 350.000 dkk.
Virðislønin verður latin fyri eitt bókmentaligt verk skrivað á norðurlendskum máli. Endamálið við virðislønini er at økja um áhugan fyri máli og bókmentum í Noðurlondum og fyri norðurlendska mentanarfelagskapinum.
Higartil hava bert tveir føroyingar fingið Bókmentavirðisløn Norðurlandaráðsins, William Heinesen fekk hana í 1965 fyri Det gode håb og Rói Patursson fekk hana í 1986 fyri yrkingasavnið Líkasum. Tóroddur Poulsen hevur verið tilnevndur seks ferðir: 1996, 2002, 2005, 2009, 2011 og 2014.[1] Jóanes Nielsen hevur verið tilnevndur fimm ferðir: 1988, 1994, 1999, 2004 og 2013, meðan Carl Jóhan Jensen hevur verið tilnevndur fýra ferðir: 1991, 1998, 2007 og 2008.
Móttakarar[rætta | rætta wikitekst]
Sí eisini[rætta | rætta wikitekst]
- Tilnevningar til Bókmentavirðisløn Norðurlandaráðsins frá Føroyum
- Barna- og Ungdómsbókmentavirðisløn Norðurlandaráðsins
- Umhvørvisvirðisløn Norðurlandaráðsins
- Tónleikavirðisløn norðurlandaráðsins
- Filmvirðisløn Norðurlandaráðsins
Keldur[rætta | rætta wikitekst]
- ↑ Norden.org, Nominerede 1962-2012
- ↑ "Overvældet Kirsten Thorup takker for nordisk litteraturpris". DR. 1. november 2017. https://www.dr.dk/nyheder/udland/overvaeldet-kirsten-thorup-takker-nordisk-litteraturpris. Heintað 2. november 2017.


text:
Omloop Het Nieuwsblad
Omloop Het Nieuwsblad (fyrr Omloop Het Volk) er ein eindagskapping í súkkling í Eysturflandern í Belgia. Kappingin er ein hálvklassikari ið byrjar "brúgvasteinssesongina", og verður vanliga hildin síðsta leygardag í februar ella fyrsta leygardag í mars (dagin fyri Kuurne-Bruxelles-Kuurne). Kalt veður, onkuntíð kavi, og stuttar brúgvasteinsbrekkur sermerkja kappingina, mótsatt venjingarlegunum um várið longri suðuri á tí italsku rivieraðini ella í Suðurfraklandi.
Kappingin varð fyrst ferð hildin í 1945, og varð tá fyriskipað av blaðnum Het Volk sum aftursvar uppá eina aðra kendari kapping, Kring Flandern, ið blaðið Het Nieuwsblad fyriskipaði, tann kappingin er eitt av teinum sonevndu monunumetunum. Báðar kappingar nýta fleiri av teimum somu brekkunum. Kappingin Omloop Het Nieuwsblad hevur eisini verið nevnd Gent-Gent, av tí at onnur bløð ikki vildu veita reklamu fyri kappingarneyta teirra.
Millum 1945 og 1995 byrjaði og endaði kappingin í Gent. Frá 1996 til 2007 endaði hon í Lokeren, men síðan 2008 hevur Gent aftur verið málbýurin.
Frá 2017 er Omloop Het Nieuwsblad partur av UCI World Tour-kalendaranum.[1]
Vinnarar[rætta | rætta wikitekst]
Keldur[rætta | rætta wikitekst]
- ↑ The UCI reveals expanded UCI WorldTour calendar for 2017, Pressemeddelelse fra UCI, 2. august 2016


text:
Føroyska U19-landsliðið við dreingjum tapti 5-0 fyri Hollandi í gjárkvøldið, men størsta partin av 1.hálvleiki gekk tað heilt væl at halda sterka mótstøðuliðnum burtur, og samstundis fáa sítt spæl at koyra. Landsliðsvenjarin, Jógvan Martin Olsen, sigur við við heimasíðuna hjá Fórtbóltssambandinum, at hann er væl nøgdur við fyrra hálvleik, men at til endans noyddust føroyingarnir at boyggja seg:
- Vit spældu væl meginpartin av fyrra hálvleiki, og komu eisini til onkrar góðar støður. Men beint áðrenn steðgin eydnaðist Hollandi at fáa tvey mál. Í seinna hálvleiki komu vit undir stórt trýst, og vit mugu bara ásanna, at vit taptu móti einum betri liði.
At tað var greiður munur á liðunum var eingin ivi sambært roynda venjaranum:
- Holland hevur eitt sera gott lið, og til tíðir vórðu vit niðurspældir av einum liði, sum var klassar omanfyri okkum. Hagtølini yvir skot á mál sigur eisini eitt sindur um gongdina í dystinum. Holland hevði 14 skot innanfyri málrammuna hjá okkum, meðan vit høvdu eitt.
Les meira her
Hjá Jógvan Martini og sínum ungu monnum eru nøkur jalig ting at taka við; nú er fokus á komandi uppgávuna:
- Okkara spælarar stríddust væl, men mótstøðan var ov sterk. Nú mugu vit bara samla kreftir aftur, og vónandi kunnu vit spæla ein javnari dyst móti Írlandi, sigur Jógvan Martin Olsen við FSF.fo
Í hinum dystinum í bólkinum vunnu írsku vertirnir 3-1 á Bosnia-Hersigovina. Leygardagin klokkan 15:00 spæla Føroyar og Írland.
Kelda: fsf.fo


text:
Vælumtókta tiltakið hjá Føroya Ríðingarfelag, Djóradagar verður í ár tann 28 og 29 Mai.
Hjá nógvum familjum er tað vorðin siður, at leggja sær leiðina út í havnardal tá Djóradagar eru. Tey hava har høvið at vitja djórini sum vanliga eru í dalinum, umframt nógv onnur forkunnug djór sum ikki eru at síggja vanliga.
Eisini er hetta ein gyltur møguleiki at hitta vinir, og fólk ein vanliga ikki sær í dagligdegnum.
Føroya Ríðingarfelag skipar eisini fyri kaffisølu og vera sum vant hoppiborgir o.a. til børnini. Teymaríðing ella ponyríðing sum tað eisini verður kallað er nakað sum er ovarliga á "to do" listanum hjá teimum flestu. Felagið hevur eina risa ríðihøll har nógv av tiltøkunum eru inni í, hetta er onkuntíð hent um okkurt ælið er.
Djóradagar er eitt familjutiltak burturav og er stuttligt at síggja somu snýðini ár aftaná ár. Tey vaksnu sum fyrstu árini komu við sínum børnum, koma nú við ommu og abbabørnum, umframt at nýggj andlit leggjast afturat á hvørjum árið. Hetta er greitt tekin um, at tá felagið byrjaði hetta tiltak á sinni, hava tey rakt ein tørv sum ikki hevur verið nøktaður áðrenn.


text:
20. desember 2017Nr. 172
Løgtingslóg um serstakar treytir fyri fiskiskapi eftir makreli, norðhavssild og svartkjafti í 2018
Samsvarandi samtykt Løgtingsins staðfestir og kunnger løgmaður hesa løgtingslóg:
Veiðigjald
§ 1. Rættindahavari, sum veiðir av rættindum, Føroyar ráða yvir, skal rinda eitt veiðigjald, sum verður lagt á hvørt fiskað kilo í rundari vekt av makreli, norðhavssild og svartkjafti, sum fiskifarið fiskar við fiskiloyvi til makrel, norðhavssild ella svartkjaft í 2018, tó undantikið kvotu, sum er keypt á uppboðssølu.
Stk. 2. Veiðigjaldið, sambært stk. 1, er
1) 1,00 kr. fyri hvørt fiskað kilo í rundari vekt av makreli,
2) 0,75 kr. fyri hvørt fiskað kilo í rundari vekt av norðhavssild, og
3) 0,20 kr. fyri hvørt fiskað kilo í rundari vekt av svartkjafti.
§ 2. Veiðigjaldið, sambært § 1, er ikki galdandi fyri eigarar av fiskiførum á føroysku landleiðunum, sambært §§ 73 og 74 í løgtingslóg um sjófeingi.
Umrokning til runda vekt
§ 3. Í sambandi við gjøldini, sambært § 1, skulu teir í stk. 2-4 nevndu umrokningarfaktorar nýtast til umrokning av fiski og fiskavøru til runda vekt.
Stk. 2. Umrokningarfaktorar fyri makrel:
1) Kruvdur, við høvdi, 1,15.
2) Kruvdur, avhøvdaður, 1,30.
3) Flak við skræðu og beinum, 2,60.
4) Flak, skrædlað, við beinum, 2,60.
5) Flak skrædlað, uttan bein, 2,60.
6) Fiskamjøl, 5,11.
Stk. 3. Umrokningarfaktorar fyri norðhavssild:
1) Kruvd, við høvdi, 1,00.
2) Kruvd, avhøvdað, 1,00.
3) Flak við skræðu og beinum, 2,00.
4) Flak, skrædlað, við beinum, 2,00.
5) Flak skrædlað, uttan bein, 2,00.
6) Fiskamjøl, 5,11.
Stk. 4. Umrokningarfaktorar fyri svartkjaft:
1) Kruvdur, við høvdi, 1,20.
2) Kruvdur, avhøvdaður, 1,40.
3) Flak við skræðu og beinum, 2,80.
4) Flak, skrædlað, við beinum, 2,80.
5) Flak, skrædlað, uttan bein, 2,80.
6) Fiskamjøl, 5,11.
Innkrevjing
§ 4. Veiðigjaldið, sambært § 1, fellur til gjaldingar so hvørt, veiðan er avreidd.
Stk. 2. Fiskiveiðieftirlitið ger upp veiðigjaldið og sendir rættindahavara rokning mánaðarliga.
Stk. 3. Gjaldfreistin er 10 dagar eftir dagfesting á rokning.
Stk. 4. Rinda rættindahavarar ikki rættstundis, skal renta rindast við 0,7% fyri hvønn byrjaðan mánað.
Stk. 5. Veiðigjaldið, umframt renta og møguligur innkrevjingarkostnaður av hesum, kunnu krevjast inn við panting. TAKS fremur panting eftir reglunum um innkrevjing av skattum.
Revsiásetingar
§ 5. Tann, sum við tí í hyggju at sleppa undan at gjalda veiðigjald sambært hesi løgtingslóg greiðir rangt frá ella á annan hátt gevur villleiðandi upplýsingar, tá gjøldini skulu gerast upp, verður revsaður við sekt ella fongsli upp í 2 ár.
Stk. 2. Er brotið framt av stórum gáloysni, er revsingin sekt ella, tá ið talan er um skerpandi umstøður, fongsul upp í 4 mánaðir.
Stk. 3. Feløg og aðrir løgfrøðiligir persónar verða revsaðir sambært reglunum í kapitli 5 í revsilógini.
Stk. 4. Mál viðvíkjandi broti eftir hesi løgtingslóg verða viðgjørd sum løgreglumál. Rættartiltøkini í bekendtgørelse af lov for Færøerne om rettens pleje í kapitli 72 um at leggja hald á og í kapitli 73 um rannsókn kunnu nýtast í sama mun sum í statsadvokatmálum.
Gildiskoma
§ 6. Henda løgtingslóg kemur í gildi 1. januar 2018.
Í Tinganesi, 20. desember 2017
Aksel V. Johannesen (sign.)
løgmaður
Lm. nr. 20/2017


text:
Mánadagin 22. okt. er kommunuskrivstovan stongd
Effata kórið byrjar aftur at venja
- 18. oktober 2018
Effata kórið byrjar at venja mikukvøldið 24. oktober kl. 20.00 í Missiónshúsinum á Strondum.
Eftirlitsfólk til svimjihylin
- 15. oktober 2018
søkt verður eftir eftirlitsfólki at byrja 1. nov.
Svimjihylurin og Bókasavnið stongd vegna heystfrítíð
- 15. oktober 2018
Vegna heystfrítíð eru svimjihylurin og bókasavnið stongd hesa vikuna.
Myndir frá Kim Larsen Tribute
- 15. oktober 2018
St.Í.F. skipaði seinasta vikuskifti fyri tiltakið kallað "Kim Larsen Tribute".
Myndir frá seyðauppboðssøluni
- 11. oktober 2018
Í gjár skipaðu juniorarnir í Missiónshúsinum fyri seyðauppboðssølu í bygninginum hjá Højbilum á Hulki.
Eingin lækni á Strondum í næstu viku
- 10. oktober 2018
Eingin lækni verður á Strondum í næstu viku (viku 42).